# פרק שלישי

# דף כא עמוד א

...

### משנה: הקורא את המגילה

|  |  |
| --- | --- |
| /משנה/. הקורא את המגילה עומד ויושב [=כפי שירצה]. קראה אחד, קראוה שנים - יצאו. מקום שנהגו לברך - יברך. ושלא לברך - לא יברך. [=אינו צריך לברך]. | משנה.הקורא, **עומד ויושב** - אם רצה עומד, אם רצה יושב.קראוה שנים יחד - יצאו, ולא אמרינן: אין שני קולות נשמעין כאחד.לא יברך - אין צריך לברך. |
| בשני וחמישי, בשבת במנחה - קורין שלשה, אין פוחתין מהן ואין מוסיפין עליהן, ואין מפטירין בנביא. הפותח והחותם בתורה - מברך לפניה ולאחריה.  | בשני ובחמישי בשבת ובשבת במנחה - עזרא תיקן שיהו קורין בשני ובחמישי, בבבא קמא בפרק מרובה (פב, א), והכא אשמעינן דשלשה הן: כהן ולוי וישראל.ואין מוסיפין עליהן - שלא יקשה לצבור, מפני שהן ימי מלאכה, ושבת במנחה סמוך לחשיכה הוא, שהרי כל היום היו רגילין לדרוש.ואין מפטירין - משום האי טעמא גופיה.הפותח והחותם - בגמרא מפרש. |
| בראשי חדשים ובחולו של מועד - קורין ארבעה, אין פוחתין מהן ואין מוסיפין עליהן, ואין מפטירין בנביא. הפותח והחותם בתורה - מברך לפניה ולאחריה.  | ואין מוסיפין עליהן - בראשי חדשים וחול המועד נמי איכא ביטול מלאכה, דמלאכת דבר האבד מותרת. |
| זה הכלל: כל שיש בו מוסף ואינו יום טוב - קורין ארבעה. ביום טוב חמשה. ביום הכפורים - ששה, בשבת - שבעה. אין פוחתין מהן, אבל מוסיפין עליהן, ומפטירין בנביא. הפותח והחותם בתורה - מברך לפניה ולאחריה.  |  |
|  |  |
| גמרא. תנא: מה שאין כן בתורה. [=שלא קוראים בצבור בישיבה].מנהני מילי? אמר רבי אבהו: דאמר קרא: "ואתה פה עמד עמדי".ואמר רבי אבהו: אלמלא מקרא כתוב אי אפשר לאומרו, כביכול אף הקדוש ברוך הוא בעמידה. ואמר רבי אבהו: מנין לרב שלא ישב על גבי מטה וישנה לתלמידו על גבי קרקע? שנאמר "ואתה פה עמד עמדי".  | גמרא.מה שאין כן בתורה - שאין קורין בתורה בצבור מיושב.כביכול - נאמר בהקדוש ברוך הוא כבאדם, שיכול להאמר בו כן.שלא ישב על גבי המטה - אלא או שניהם על גבי המטה או שניהם על גבי קרקע. |
| תנו רבנן: מימות משה ועד רבן גמליאל לא היו למדין תורה אלא מעומד, משמת רבן גמליאל ירד חולי לעולם והיו למדין תורה מיושב. והיינו דתנן: משמת רבן גמליאל בטל כבוד תורה.  |  |
| כתוב אחד אומר "ואשב בהר", וכתוב אחד אומר "ואנכי עמדתי בהר"! אמר רב: עומד ולומד [=מפי הגבורה], יושב ושונה [=חוזר על מה שלמד]. רבי חנינא אמר: לא עומד ולא יושב אלא שוחה. רבי יוחנן אמר: אין ישיבה אלא לשון עכבה, שנאמר "ותשבו בקדש ימים רבים". רבא אמר: רכות מעומד, וקשות מיושב.  | ולומד - מפי הגבורה.יושב ושונה - שנית לבדו מה שלמד.רכות - דברים רכים ונוחים, שאדם מהיר לשמען.  |

|  |  |
| --- | --- |
| קראה אחד קראוה שנים יצאו וכו',  |  |

## תוספות מסכת מגילה דף כא עמוד א

ולהקטר חלבים כל הלילה עד הבוקר - והיינו דוקא שנתעכלו האברים קודם חצות ששלטה בהן האור אבל אם לא משלה בהן אין נמשכין אחר חצות כדאמר ר' יוחנן סוף פ"ק דיומא (דף כ:).

לאתויי אכילת פסחים ודלא כרבי אלעזר ב"ע - מ"מ נראה דהלכה כר' אלעזר דהא איכא סתמא בערבי פסחים (פסחים קכ: ושם) דקאי כוותיה דתנן הפסח אחר חצות מטמא את הידים וכן משנה באיזהו מקומן (זבחים דף נו:) וסתמא בסוף פ"ק דברכות (דף ט.) גבי מעשה ובאו בניו של רבן גמליאל מבית המשתה וכו' אמר להם כל מה שאמרו חכמים עד חצות מצותן עד שיעלה עמוד השחר ואילו אכילת פסחים לא קתני ומוקי לה כראב"ע דאמר עד חצות וא"כ צריך למהר לאכול מצה בלילי פסחים קודם חצות ואפילו מצה של אפיקומן שהרי חיוב מצה בזמן הזה הוה דאורייתא אבל בהלל של אחר אפיקומן אין להחמיר כל כך שהרי מדרבנן הוא.

הקורא, ואין מפטירין בנביא - קשיא לר"ת דהא בפרק במה מדליקין (שבת דף כד. ושם) אמר רב אחדבוי שאלמלא שבת אין נביא במנחה ביום טוב שחל להיות בשבת וצריך לומר דהאי דקאמר התם דמפטיר בנביא במנחה בשבת כשחל ביום טוב לאו דוקא נביא אלא רוצה לומר בכתובים כדאמרינן פרק כל כתבי (שם קטז:) בנהרדעא פסקי סדרא בכתובים במנחה בשבתא ופסקי היינו הפטרה ומקומות יש שנוהגין לעשות כן והטעם שמפטיר במנחה בתענית ולא בשחרית משום דכתיב בה שמרו משפט ועשו צדקה (ישעיה נו) ואגרא דתעניתא צדקתא לעת ערב ומש"ה נכון לאומרו בערב אחר שעשו צדקה.

הפותח והחותם בתורה מברך לפניה ולאחריה - קשיא אמאי תנא הך מילתא הכא ג' פעמים דהא בחד זימנא סגיא וי"ל דהוה סלקא דעתך דכל דטפי מילתא מחבריה מברך לפניה ולאחריה מש"ה אצטריך למתני בכולהו.

אלמלא מקרא כתוב - קשיא שיש אלמלא שרוצה לומר אילו לא כגון הכא וכגון אלמלא אגרות הראשונות (לעיל דף יב:) וכן הרבה ויש אלמלא שרוצה לומר אילו היה אלמלא נגדוה לחנניה מישאל ועזריה (כתובות דף לג:) וכן אלמלא לוי אתה וכו' (לקמן דף כד:) ומאי שנא ואומר ר"ת דהיכא שיש אל"ף בסוף אלמלא רוצה לומר אילו לא והיכא דכתי' אלמלי ביו"ד רוצה לומר אילו היה.

# דף כא עמוד ב

|  |  |
| --- | --- |
| תנא: מה שאין כן בתורה. תנו רבנן: בתורה אחד קורא ואחד מתרגם, ובלבד שלא יהא אחד קורא ושנים מתרגמין. ובנביא אחד קורא ושנים מתרגמין, ובלבד שלא יהו שנים קורין ושנים מתרגמין. ובהלל ובמגילה - אפילו עשרה קורין ועשרה מתרגמין. מאי טעמא? כיון דחביבה - יהבי דעתייהו ושמעי.  | ובלבד שלא יהא אחד קורא ושנים מתרגמין - וכל שכן שאין שנים קורין, וטעמא משום דתרי קלי לא מישתמעי.ובנביא אפילו אחד קורא ושנים מתרגמין - שהתרגום אינו אלא להשמיע לנשים ועמי הארץ שאינן מכירין בלשון הקודש, והתרגום הוא לעז הבבליים, ובתרגום של תורה צריכין אנו לחזור שיהו מבינין את המצות, אבל בשל נביאים לא קפדי עלייהו כולי האי.ועשרה מתרגמין - לא גרסינן, שאין תרגום בכתובים. |

|  |  |
| --- | --- |
| מקום שנהגו לברך יברך. אמר אביי: לא שנו אלא לאחריה, אבל לפניה - מצוה לברך. דאמר רב יהודה אמר שמואל: כל המצות כולן מברך עליהן עובר לעשייתן. מאי משמע דהאי "עובר" לישנא דאקדומי הוא? אמר רב נחמן בר יצחק: אמר קרא "וירץ אחימעץ דרך הככר ויעבר את הכושי".אביי אמר מהכא: "והוא עבר לפניהם", ואיבעית אימא מהכא: ויעבר מלכם לפניהם וה' בראשם.  | ויעבר את הכושי - ויקדם את הכושי. |
| לפניה [=לפני קריאת מגילת אסתר] מאי מברך? רב ששת מקטרזיא איקלע לקמיה דרב אשי, ובריך מנ"ח [=מקרא מגילה, שעשה נסים, שהחיינו]. לאחריה מאי מברך? ברוך אתה ה' אלהינו מלך העולם (האל) הרב את ריבנו, והדן את דיננו, והנוקם את נקמתנו, והנפרע לנו מצרינו, והמשלם גמול לכל אויבי נפשנו, ברוך אתה ה' הנפרע לישראל מכל צריהם. רבא אמר: האל המושיע. אמר רב פפא: הלכך נימרינהו לתרוייהו: ברוך אתה ה' הנפרע לישראל מכל צריהם האל המושיע.  | מקטרזיא - מקום.מנ"ח - על מקרא מגילה, ושעשה נסים, ושהחיינו. |

|  |  |
| --- | --- |
| בשני ובחמישי, בשבת במנחה קורין שלשה וכו'. הני שלשה כנגד מי? אמר רב אסי: כנגד תורה נביאים וכתובים. רבא אמר: כנגד כהנים לוים וישראלים.  |  |
| אלא הא דתני רב שימי: אין פוחתין מעשרה פסוקין בבית הכנסת, וידבר עולה מן המנין. הני עשרה כנגד מי? אמר רבי יהושע בן לוי: כנגד עשרה בטלנין שבבית הכנסת, רב יוסף אמר: כנגד עשרת הדברות שנאמרו למשה בסיני. (רבי לוי אמר: כנגד עשרה הילולין שאמר דוד בספר תהלים). ורבי יוחנן אמר: כנגד עשרה מאמרות שבהן נברא העולם. הי נינהו? - ויאמר דבראשית? הני תשעה הוו! בראשית נמי [=שעוסק בבריאת שמים וארץ] מאמר הוא, דכתיב "בדבר ה' שמים נעשו וברוח פיו כל צבאם".  | וידבר עולה מן המנין - וידבר ה' אל משה לאמר, אף על פי שאין ללמוד ממנו כלום.בראשית נמי - דמשתעי בשמים ובארץ, דכתיב בדבר ה' שמים נעשו וברוח פיו כל צבאם.מאמר הוא - אף הן במאמר נבראו. |

|  |  |
| --- | --- |
| אמר רבא: ראשון שקרא ארבעה - משובח, שני שקרא ארבעה - משובח, שלישי שקרא ארבעה - משובח. ראשון שקרא ארבעה משובח - דתנן: בשלש קופות של שלש סאין שבהן תורמין את הלשכה, והיה כתוב עליהן אב"ג, לידע איזו מהן נתרמה ראשון להקריב ממנה ראשון, שמצוה בראשון. אמצעי שקרא ארבעה משובח - דתניא: "אל מול פני המנורה יאירו" - מלמד שמצדד פניהם כלפי נר מערבי, ונר מערבי כלפי שכינה. ואמר רבי יוחנן: מכאן שאמצעי משובח. ואחרון שקרא ארבעה משובח - משום מעלין בקדש ולא מורידין. רב פפא איקלע לבי כנישתא דאבי גובר וקרא ראשון ארבעה, ושבחיה רב פפא.  | נר מערבי - הוא נר אמצעי, למאן דאמר נרות צפון ודרום מונחין - הוי אמצעי משוך קימעא כלפי מערב חוץ משאר נרות, דלמאן דאמר מערב ומזרח מונחין - לא, משום דהוי מערבי השני כלפי מזרח, הכי איתא במנחות.תורמין - כהנים את הלשכה, נותנין משקלי שנה זו לתוכה לקנות מהן קרבנות צבור לכל השנה.אל מול פני המנורה יאירו שבעת הנרות - למול פני נר שבגוף המנורה, שהוא אמצעי, מצדד פני ששה הנרות.ראשון - מן שלשה שקרא ארבעה פסוקים משובח, וכן שני, וכן שלישי, אם לא עשה הראשון ועשה השני, או אם לא קראו לא הראשון ולא השני ארבעה פסוקים וקרא אותן השלישי - משובח, ואם יש להן ריוח בפרשה וקראו כל אחד ארבעה פסוקים - כולן משובחין. |

|  |  |
| --- | --- |
| [=ציטוט המשנה:] אין פוחתין מהן ואין מוסיפין. תנא: הפותח מברך לפניה, והחותם מברך לאחריה. והאידנא דכולהו מברכי לפניה ולאחריה - היינו טעמא דתקינו רבנן: גזירה משום הנכנסין ומשום היוצאין.  | משום הנכנסין - שאם יכנס אדם לבית הכנסת אחר שבירך ראשון, ואם לא ישמע את האחרים מברכין, יאמר: אין ברכה בתורה לפניה.ומשום היוצאין - ולא שמעו את החותם מברך לאחריה, והראשונים לא ברכו, יאמרו היוצאים: אין ברכה בתורה לאחריה. |

|  |  |
| --- | --- |
| [=ציטוט המשנה:] בראשי חדשים ובחולו של מועד קורין ארבעה וכו'. בעא מיניה עולא בר רב מרבא: פרשת ראש חודש כיצד קורין אותה? "צו את בני ישראל ואמרת אלהם את קרבני לחמי", דהויין תמניא פסוקי, היכי נעביד? ניקרי תרי [=הראשונים] תלתא תלתא פסוקין - פשו להו תרי, ואין משיירין בפרשה פחות משלשה פסוקין. ניקרי [=שני העולים הראשונים] ארבעה ארבעה - פשו להו שבעה [=פסוקים שעוסקים בקרבן שבת וקרבן חודש]. וביום השבת, הויין תרי, ובראשי חדשיכם, הויין חמשה, היכי נעביד? ניקרי תרי מהא וחד מהנך - | כיצד קורין - בארבעה בני אדם.אין משיירין בפרשה כו' - לקמן מפרש טעמא, ואין מתחילין נמי לקמן אמרינן לה, ומפרש טעמא.  |

## תוספות מסכת מגילה דף כא עמוד ב

תנא מה שאין כן בתורה - פירוש שאין קורא אלא אחד מכאן קשיא למה שפירש רבינו משולם בפרק קמא דבבא בתרא (דף טו. ושם) ובהקומץ רבה (מנחות דף ל: ושם) דשמונה פסוקים שבתורה יחיד קורא אותן פירוש יחיד קורא אותן שלא יקרא שליח צבור עמו בפרשת ויעל משה כשחותמין את התורה וקשיא שהרי בימיהם לא היה שליח צבור קורא עמהם כדאמר הכא ועכשיו נמי לא התקינו אלא שלא לבייש מי שאין יודע לקרות לכך נראה כמו שפירש רש"י בהקומץ יחיד קורא אותן לבדו ולא יהיו שנים מפסיקין וקוראין באותן שמונה פסוקים שמתחילין מויעל לפי שהוא תחילת הפרשה.

ובמגילה אפילו עשרה קורין ועשרה מתרגמין - רש"י מוחק מתרגמין לפי שאין מתרגמין תרגום בכתובים ובחנם מחקו דודאי יש תרגום אבל לא עשאו יהונתן אלא מימי התנאים נעשה.

כנגד תורה נביאים וכתובים - קשה דהא לקמן (דף כג.) אמר כנגד שומרי הסף וי"ל דהתם לא הוי עיקר התקנה דהא לא תקנו ארבעה כנגד הא שלשה שומרי הסף וסריס אחד ואיתא בירושלמי איכא סריס אחד שיושב ומתרץ ההלכות ומעמידן על עקרן ואפ"ה לא תקנו כנגדו ש"מ דעיקר התקנה לא היתה אלא כנגד תורה ונביאים וכתובים.

אין פוחתין מעשרה פסוקים בבהכ"נ - וא"ת והרי פרשת עמלק דליכא אלא תשעה פסוקים י"ל דשאני פרשת עמלק דסידרא דיומא הוא ומפסיק ענינא ביה ומש"ה אין לחוש דהכי נמי אמרינן לקמן (דף כג.) דאין מפטירין פחות מכ"א פסוקים והיכא דסליק עניינא קורין שפיר בפחות.

# דף כב עמוד א

|  |  |
| --- | --- |
| אין מתחילין בפרשה פחות משלשה פסוקים. ליקרי תרי מהא ותלתא מהך - פשו להו תרי!  | ליקרי - שלישי תרי מהא שני מקראות דפרשת וביום השבת, ותלתא קראי מבראשי חדשיכם פשו להו תרי וכו'. |
| אמר לו: זו לא שמעתי, כיוצא בה שמעתי. דתנן [=במסכת תענית לגבי מעמדות]: ביום הראשון בראשית, ויהי רקיע, ותני עלה: בראשית - בשנים, יהי רקיע - באחד. והוינן בה: בשלמא יהי רקיע, באחד - דתלתא פסוקי הוו, אלא בראשית בשנים? חמשה פסוקי הוו, ותניא: הקורא בתורה לא יפחות משלשה פסוקים! ואיתמר עלה: רב אמר: דולג [=השני חוזר ומתחיל את הפסוק שסיים בו הקורא שלפניו], ושמואל אמר: פוסק [=הראשון קורא חצי הפסוק השלישי בלבד]. רב אמר דולג, מאי טעמא לא אמר פוסק? קסבר: כל פסוקא דלא פסקיה משה אנן לא פסקינן ליה. ושמואל אמר: פסקינן ליה? והא אמר רבי חנניא קרא: צער גדול היה לי אצל רבי חנינא הגדול, ולא התיר לי לפסוק אלא לתינוקות של בית רבן, הואיל ולהתלמד עשויין! התם טעמא מאי - משום דלא אפשר, הכא נמי - לא אפשר. ושמואל אמר פוסק, מאי טעמא לא אמר דולג? גזירה משום הנכנסין ומשום היוצאין.  | ביום הראשון - גבי מעמדות תנן ליה במסכת תענית, ביום הראשון באחד בשבת.דולג - השני חוזר ומתחיל פסוק שגמר בו שלפניו.פוסק - הראשון קורא חצי הפסוק השלישי, ופוסקו.גזירה משום הנכנסין - שישמעו השני מתחיל פסוק זה, ויאמרו: לא קרא ראשון אלא שנים, וכן היוצאין שישמעו את הראשון קורא שלשה, ויצאו מבית הכנסת ויאמרו לא יקרא השני אלא שנים. |
| מיתיבי: פרשה של ששה פסוקים קורין אותה בשנים, ושל חמשה פסוקים - ביחיד. קרא ראשון שלשה - השני קורא שנים מפרשה זו ואחד מפרשה אחרת, ויש אומרים: שלשה [=מפרשה אחרת], לפי שאין מתחילין בפרשה פחות משלשה פסוקים. ואם איתא, למאן דאמר דולג – נדלוג [=יחזור השני ויקרא פסוק שקרא הקודם לו]? ולמאן דאמר פוסק - נפסוק! [=רש"י מוחק מלים אלו].שאני התם, דאפשר בהכי [=לקרוא בפרשה שאחריה, וזה עדיף מאשר לדלוג].  | הכי גרסינן - קרא ראשון שלשה השני קורא שנים מפרשה זו כו'.למאן דאמר דולג נדלוג - למאן דאמר פוסק ליכא למיפרך, דהא קרא ראשון שלשה קתני, דאי אפשר עוד לחזור.שאני התם דאפשר בהכי - לקרות מפרשה זו לאחריה, דהך מתניתא קיימא בשני ובחמישי, שהוא יכול לקרות מה שירצה, שהכל מענינו של יום. |
| אמר רבי תנחום אמר רבי יהושע בן לוי: הלכה כיש אומרים. [=הסוברים שהשני יקרא שלשה בפרשה האחרת].ואמר רבי תנחום אמר רבי יהושע בן לוי: כשם שאין מתחילין [=לקרוא] בפרשה פחות משלשה פסוקים - כך אין משיירין בפרשה [=פסוקים שאינו קורא אותם] פחות משלשה פסוקים [=עד ההפסקה הפתוחה או הסתומה].  | כשם שאין מתחילין בפרשה בפחות משלשה פסוקים - גזירה משום הנכנסין, שיהו סבורים לא קרא זה אלא שני פסוקים של התחלת פרשה זו, שהרי לא היו בבית הכנסת ולא שמעו שקרא מפרשה העליונה.כך אין משיירין כו' - גזירה משום היוצאין, שסבורין שהקורא אחריו של זה לא יקרא אלא שני פסוקים הנותרים. |
| פשיטא! השתא ומה אתחלתא, דקא מקיל תנא קמא [=שאם יש בפרשה רק חמשה פסוקים השני וקרא הראשון שלושה, השני יקרא שני פסוקים בפרשה זו ואחד בפרשה אחרת] - מחמירי יש אומרים, שיור דמחמיר תנא קמא, לא כל שכן דמחמירי יש אומרים? מהו דתימא: נכנסין [=באמצע הקריאה] שכיחי [=ויטעו לחשוב שקרא רק שני פסוקים של התחלת פרשה זו], יוצאין [=באמצע הקריאה] לא שכיחי דמנחי ספר תורה ונפקי [=ולכן אין לחשוש שמא היוצאים יחשבו שהוא יקרא רק שני פסוקים בפרשה זו], קמשמע לן.  | שיור דקא מחמיר תנא קמא - דתני ושל חמשה ביחיד, ולא אמרינן יקרא הראשון שלשה ויפסוק אם ירצה.נכנסין שכיחי - לפיכך החמירו יש אומרים בהתחלה. |
| ותנא קמא מאי שנא שיורי דלא - משום יוצאין, אתחולי נמי - גזירה משום הנכנסין! אמרי: מאן דעייל [=באמצע הקריאה ורואה שהשני מתחיל בפסוק השלישי של הפרשה] - שיולי שייל [=את אלו שהיו מתחילת הקריאה, כיצד קרא הראשון רק שני פסוקים? והם יענו לו שקרא גם בפרשה הקודמת]. שלח ליה רבה בריה דרבא לרב יוסף: הלכתא מאי! שלח ליה: הלכתא דולג, ואמצעי דולגן.  | שיולי משאיל - כשישמע שקורא השני שלשה מקראות, והראשון לא קרא מפרשה זו אלא שנים, ישאל היאך קרא הראשון שני פסוקים ולא יותר ויאמרו לו שקרא מפרשה העליונה.הלכתא מאי - בשל מעמדות.ואמצעי דולג - שאם לא ידלג הוא יהא צריך להתחיל בפרשה פחות משלשה פסוקים, ואם יקרא שלשה מן השניה - נמצא קוראה כולה.  |

### כמה עולים בתענית צבור

|  |  |
| --- | --- |
| זה הכלל כל שיש בו מוסף וכו'. [=ואינו יום טוב - קורין ארבעה].איבעיא להו: תענית צבור בכמה? ראש חדש ומועד דאיכא קרבן מוסף - ארבעה, אבל הכא דליכא קרבן מוסף - לא, או דלמא: הכא נמי איכא מוסף תפלה [=שמוסיפים בתפילת העמידה ברכת עננו]?  | מוסף - פסקא תפלת עננו ברכה יתירא. |
| תא שמע: בראשי חדשים ובחולו של מועד קורין ארבעה, הא בתענית צבור - שלשה! אימא רישא: בשני ובחמישי, ובשבת במנחה קורין שלשה, הא תענית צבור - ארבעה! אלא, מהא ליכא למישמע מינה.  |  |
| תא שמע, דרב איקלע לבבל בתענית צבור, קם קרא בסיפרא [=בספר תורה], פתח בריך, חתים ולא בריך. נפול כולי עלמא אאנפייהו, ורב לא נפל על אפיה. מכדי רב בישראל קרא [=שכן לא היה כהן ולא לוי], מאי טעמא חתם ולא בריך? [=הרי יש מצוה לאחרון העולים לברך לאחר קריאתו בתורה!] לאו משום דבעי למיקרי אחרינא בתריה? לא, רב בכהני קרא [=ולכן לא ברך אחרי הקריאה], דהא רב הונא קרי בכהני [=למרות שלא היה כהן].  | מכדי רב בישראל קרא - שהרי רב לא היה לא כהן ולא לוי.דהא רב הונא קרא בכהני - במסכת גיטין, בהניזקין (נט, ב). |
| בשלמא רב הונא קרי בכהני - דהא אפילו רב אמי ורב אסי, דכהני חשיבי דארעא ישראל, מיכף כייפו ליה לרב הונא, אלא רב, הא איכא שמואל, דכהנא הוה ודבר עליה?שמואל נמי מיכף הוה כייף ליה לרב, ורב הוא דעבד ליה כבוד. וכי עביד ליה - בפניו, שלא בפניו - לא עביד ליה. הכי נמי מסתברא דרב בכהני קרא, דאי סלקא דעתך בישראל קרא - לפניה מאי טעמא בריך? לאחר תקנה. אי הכי לאחריה נמי לבריך? שאני היכא דיתיב רב, דמיעל עיילי [=באמצע קריאת התורה, ולכן בירך משום הנכנסים] | הא איכא שמואל - בנהרדעא, שהוא ממדינת בבל, דכהנא הוא.ודבר עילויה - נהוג היה להיות למעלה מרב, כדאמרינן בפרק מרובה (בבא קמא פ, א): רב לא עייל לקמיה דשמואל.ורב הוא דעביד - להאי דאדבריה עליה - כבוד הוה עביד ליה, משום דלייטיה רב לשמואל דלא לוקמי בני, במסכת שבת פרק שמונה שרצים (קח, א).שלא בפניו לא עביד ליה - ושמואל לא היה בבבל, אלא בנהרדעא.  |

## תוספות מסכת מגילה דף כב עמוד א

אין מתחילין בפרשה פחות מג' פסוקים - גזירה משום הנכנסין שלא יטעו לומר שאותו שקרא לפניו לא קרא אלא שני פסוקים וקשה על מנהג שלנו שאנו קורין בפרשת ויחל בתעניות והראשון מתחיל שם והוא לסוף שני פסוקים מפרשה שלמעלה וכן המפטיר ביום טוב בחול המועד דפסח שמתחיל מוהקרבתם שהוא לסוף שני פסוקים מראש הפרשה ויש לומר דשאני אלו הפרשיות שהרי ידועות הן לעולם וליכא למטעי וכן פרשה של ראש חדש שהשלישי קורא וביום השבת אין לחוש שמא יאמרו הנכנסים שהשלישי לא קרא אלא שני פסוקים מוביום השבת שהרי הדבר ידוע לעולם וגם יש להם לחשוב שא"כ לא היה לו להניח כשהגיע לפרשה שהרי גם זו מעין פרשה שהניח בה.

ואם איתא למאן דאמר דולג לדלוג - פירש הקונטרס דלמאן דאמר פוסק לא קשיא מידי דכיון שקרא הראשון שלשה פסוקים אין לפסוק עוד וקשה דהא מאן דאמר פוסק אית ליה שפיר נמי דולג אי לאו גזירה משום הנכנסין והיוצאין והכא נהי שאין אנו יכולין לתקן מה שעשו הראשונים שהטעו את היוצאים שיסברו שהבא אחריו לא יקרא אלא שני פסוקים מכל מקום היה להם לתקן שלא יטעו הנכנסין לפי שמתחיל זה בשני פסוקים סמוך לפרשה לכך נראה לפרש דלמאן דאמר פוסק לא קשיא מידי דלדידיה תרצי שפיר שאני הכא היכא דלא אפשר אבל היכא דאפשר שלא לפסוק פשיטא שאין להפסיק אבל למ"ד דולג תקשה.

שאני התם דאפשר - קשיא היאך נהגו העולם בחולו של מועד של חג שקורא הרביעי כל מה שקראו השנים והא הכא דלא שרינן לא דולג ולא פוסק אלא היכא דלא אפשר ואפילו היכא דקאמר משום הנכנסין והיוצאין מיהו הא פשיטא לן שאם קרא אותו שלפני האחרון עד שני פסוקים מסוף הפרשה שבפסח או בעצרת שהאחרון דולג למעלה ולא יקרא שני פסוקים שהניח האחר וגם מפרשה של אחריה כיון דלא הוי מענינו של יום.

# דף כב עמוד ב

|  |  |
| --- | --- |
| מיפק לא נפקי.  | מיפק לא נפקי - הלכך, לפניה בריך - גזירה משום הנכנסין כדאמרינן לעיל, לאחריה לא בריך - דלא חייש ליוצאין. |
| תא שמע: זה הכלל: כל שיש בו ביטול מלאכה לעם [=אם יתעכבו בבית הכנסת], כגון תענית צבור ותשעה באב [=שמותרים במלאכה] - קורין שלשה, ושאין בו ביטול מלאכה לעם, כגון ראשי חדשים וחולו של מועד - קורין ארבעה, שמע מינה.  | זה הכלל כל שיש בו ביטול מלאכה לעם - במה שהן מאחרין בבית הכנסת.כגון תענית צבור - שמותר במלאכה, רוב תענית צבור מותרין במלאכה, חוץ משל גשמים אמצעיים ואחרונים.ותשעה באב - נמי מותר במלאכה, אלא במקום שנהגו.ראשי חדשים - אין בו ביטול מלאכה כל כך, שאין הנשים עושות מלאכה בהן, והכי נמי אמרינן במסכת ראש השנה (כג, א) גבי משואות: משום ביטול מלאכה לעם שני ימים, ושמעתי מפי מורי הזקן זכרונו לברכה שניתנה להם מצוה זו בשביל שלא פירקו נזמיהן בעגל (תוספות - ואני מצאתי בפרק מ"ה דברייתא דרבי אליעזר: שמעו הנשים ולא רצו ליתן נזמיהן לבעליהן, אלא אמרו להן: אתם רוצים לעשות פסל ומסכה שאין בו כח להציל, ונתן הקדוש ברוך הוא שכרן של נשים בעולם הזה, שיהו משמרות ראשי חדשים יותר מן האנשים, ולעולם הבא הן עתידות להתחדש כמו ראשי חדשים, שנאמר תתחדש כנשר נעורייכי, עד כאן), ומקרא מסייעו, דכתיב אשר נסתרת שם ביום המעשה (שמואל א כ) ותרגם יונתן: ביומא דחולא, והתם נמי גבי ראש חדש קאי, דקאמר ליה מחר חודש, וקרי ליה לערב ראש חדש יום המעשה אלמא: ראש חדש לאו יום המעשה הוא, ומועד נמי לאו ביטול מלאכה לעם, שהרי באין לבית הכנסת יותר מימות החול, לפי שאין עושין בו מלאכה אלא בדבר האבד. |
| אמר רב אשי: והא אנן לא תנן הכי: זה הכלל: כל יום שיש בו מוסף ואינו יום טוב - קורין ארבעה. לאתויי מאי [=בא הכלל במשנה]? לאו לאתויי תענית ציבור ותשעה באב [=שיש בהם תוספת של תפילה]?! ולרב אשי [=הסובר שהמשנה באה לרבות גם תשעה באב], מתניתין [=הבריתא שלהלן] מני? לא תנא קמא ולא רבי יוסי, דתניא: חל [=תשעה באב] להיות בשני ובחמישי - קורין שלשה ומפטיר אחד. בשלישי וברביעי קורא אחד ומפטיר אחד. רבי יוסי אומר: לעולם קורין שלשה ומפטיר אחד. ואלא קשיא זה הכלל?לא, לאתויי ראש חודש ומועד. הא בהדיא קתני לה: בראשי חדשים ומועד קורין ארבעה?סימנא בעלמא יהיב [=באמצעות הכלל נתן לנו התנא סימן לזכור את הדינים], דלא תימא יום טוב וחולו של מועד כי הדדי נינהו, אלא נקוט האי כללא בידך: כל דטפי ליה מילתא מחבריה - טפי ליה גברא יתירא. הלכך, בראש חודש ומועד דאיכא קרבן מוסף - קורין ארבעה, ביום טוב דאסור בעשיית מלאכה - חמשה, ביום הכפורים דענוש כרת - ששה. שבת דאיכא איסור סקילה - שבעה.  | ולרב אשי - דאמר: זה הכלל דמתניתין לאתויי נמי תשעה באב, דאית ביה מוסף תפלת עננו.מתניתין מני כו' חל להיות כו' - גבי תשעה באב תניא לה, בשמעתא בתרייתא דמסכת תענית.קורא אחד ומפטיר אחד - הקורא הוא הוי המפטיר.סימנא בעלמא - הא דהדר נקיט ליה בזה הכלל, סימנא יהיב לן כו'.כל דטפי מילתא מחבריה - כל יום העודף דבר מחבירו. |

### למה רב לא נפל על אפיו

|  |  |
| --- | --- |
| גופא, רב איקלע לבבל בתענית צבור. קם קרא בספרא, פתח - בריך, חתם - ולא בריך. נפול כולי עלמא אאנפייהו - ורב לא נפל על אנפיה. מאי טעמא רב לא נפיל על אפיה? רצפה של אבנים היתה, ותניא: "ואבן משכית לא תתנו בארצכם להשתחות עליה" - עליה אי אתה משתחוה בארצכם, אבל אתה משתחוה על אבנים של בית המקדש. כדעולא, דאמר עולא: לא אסרה תורה אלא רצפה של אבנים בלבד. אי הכי מאי איריא רב? אפילו כולהו נמי! קמיה דרב הואי [=האבן]. וליזיל לגבי ציבורא, ולינפול על אפיה [=במקום שאין אבן]? לא בעי למיטרח ציבורא [=שאם ילך יעמדו מפניו].  | לא אסרה תורה - בפסוק זה אלא שלא יעשו רצפת אבנים בבית הכנסת, דוגמת של מקדש.לא בעי מטרח צבורא - שאם ילך יעמדו מפניו. |
| ואיבעית אימא: רב פישוט ידים ורגלים הוה עביד [=ולכן נמנע מלעשות זאת כשיש אבן], וכדעולא, דאמר עולא: לא אסרה תורה אלא פישוט ידים ורגלים בלבד. וליפול על אפיה ולא ליעביד פשוט ידים ורגלים?לא משני ממנהגיה.  | **פישוט ידים ורגלים** - כשהיה נופל על פניו, ושאר הצבור לא היו עושין כן.**לא משני** - לא היה רוצה לשנות ממנהגו. |
| ואיבעית אימא: [=הסיבה שרב לא נפל על פניו לא בגלל שהיתה שם אבן, אבל בגלל ש]אדם חשוב שאני [=ואין לו ליפול על פניו], כדרבי אלעזר, דאמר רבי אלעזר: אין אדם חשוב רשאי ליפול על פניו אלא אם כן נענה כיהושע בן נון, דכתיב: ויאמר ה' אל יהושע קם לך [וגו'].  | ואיבעית אימא - לא היה רגיל ליפול על פניו, כלומר שהיה אדם חשוב, ואינו נופל על פניו.אלא אם כן נענה - כלומר: אלא אם כן בטוח במעשיו שהוא נענה בתפלתו.למה זה אתה נופל על פניך - אלמא, אין לו לעשות. |

|  |  |
| --- | --- |
| תנו רבנן: קידה - על אפים, שנאמר: ותקד בת שבע אפים ארץ. כריעה - על ברכים, וכן הוא אומר: מכרע על ברכיו. השתחואה - זו פישוט ידים ורגלים, שנאמר: הבוא נבוא אני ואמך ואחיך להשתחות לך ארצה. לוי אחוי קידה קמיה דרבי ואיטלע. והא קא גרמא ליה? והאמר רבי אלעזר: לעולם אל יטיח אדם דברים כלפי מעלה, שהרי אדם גדול הטיח דברים כלפי מעלה ואיטלע, ומנו - לוי! הא והא גרמא ליה. אמר רב חייא בר אבין: חזינא להו לאביי  | קידה - האמורה בכל מקום - אינה אלא על אפים.ארצה - משמע: כולו שטוח ארצה.אחוי קידה - נועץ גודליו ונשען עליהם, ושוחה עד שנושק את הרצפה וזוקף, ומתוך שאינו יכול להשען על גודליו, ואין ידיו מסייעות אותו בזקיפתו וצריך להתאמץ במתניו - ומתוך כך נצלע בבוקא דאטמא.הטיח דברים כלפי מעלה - במסכת תענית: עלית למרום ואין אתה משגיח על בניך.הא והא גרמא ליה - לפי שהטיח - נתקלקל בשעת הסכנה.  |

## תוספות מסכת מגילה דף כב עמוד ב

ושאין בהן ביטול מלאכה כגון ראש חדש קורין ארבעה - וקשיא דהא בפרק אין דורשין בחגיגה (דף יח. ושם) אמרינן ראש חדש יוכיח שיש בו קרבן מוסף ומותר בעשיית מלאכה וי"ל דודאי מותר הוא בעשיית מלאכה לאנשים אבל נשים אסורות במלאכה לפי שלא פרקו נזמיהן במעשה העגל.

ולרב אשי מתני' מני לא תנא קמא ולא רבי יוסי דתניא כו' רבי יוסי אומר לעולם קורין שלשה ומפטיר אחד - וא"ת דלמא ר' יוסי היא והכי קאמר לעולם קורין שלשה והרביעי דהוי מפטיר אחד ולא בעי למימר אחד מן השלשה וי"ל דכי היכי דלת"ק ליכא למימר מפטיר אחד דהיינו רביעי דהא הוא ממעט בט' באב שהוא בשלישי וברביעי יותר משני וה' דעלמא וא"כ מסתמא לא יחמיר בט' באב שהוא בב' וה' לקרות רביעי ואינו מחמיר לקרות אלא להפטיר הכי נמי לר' יוסי הוי המפטיר אחד מן השלשה שקראו.

ואיבעית אימא רב פישוט ידים ורגלים הוא דעבד כדעולא - וקשה וכי לא היה יודע דמצי לשנויי הכי וכי ס"ד מעיקרא שיהא אסור בלא פישוט ידים ורגלים וי"ל דמעיקרא אסר ליה מדרבנן בלא פישוט ידים ורגלים ובסוף קאמר ואיבעית אימא אין אסור מדרבנן ורב פישוט ידים ורגלים הוא דעביד דאסור מן התורה ומיהו קשה ללישנא קמא דאסור מדרבנן בלא פישוט ידים ורגלים יש לתמוה על בתי כנסיות שלנו שיש בהן רצפה היאך נופל שליח צבור על פניו ונראה לי דמצלי אצלויי ובהכי שרי והכי נמי משמע בסמוך דמייתי ההיא דפרק אין עומדין דברכות (דף לד: ושם) דחזינן להו לאביי ורבא דמצלי אצלויי כן פירש רב האי גאון.

אין אדם חשוב רשאי ליפול על פניו - בירושלמי מפרש היכא שמתפלל בשביל הצבור אבל בינו לבין עצמו שפיר דמי.

קידה על אפים - לא מכח הקרא הוא מפיק לה דהא כתיב נמי (ישעיה מט) אפים ארץ ישתחוו לך אלא הכי גמיר ליה מרביה דגבי לשון קידה שייך אפים.

# דף כג עמוד א

|  |  |
| --- | --- |
| ורבא דמצלי אצלויי [=נוטים על צדם ולא נופלים על פניהם ממש, בגלל שאדם חשוב אינו רשאי ליפול על פניו].  | **דמצלי אצלויי** - על צידיהן, ולא נופלין על פניהן ממש, לפי שאין אדם חשוב רשאי ליפול על פניו. |

### מיהו התנא של משנתנו

|  |  |
| --- | --- |
| [=ציטוט המשנה:] ביום טוב חמשה, ביום הכפורים ששה וכו', [=בשבת - שבעה. אין פוחתין מהן, אבל מוסיפין עליהן].מתניתין מני? לא רבי ישמעאל ולא רבי עקיבא! דתניא: ביום טוב – חמשה, וביום הכפורים - ששה, ובשבת - שבעה, אין פוחתין מהן ואין מוסיפין עליהן, דברי רבי ישמעאל. רבי עקיבא אומר: ביום טוב - חמשה, וביום הכפורים - שבעה, ובשבת - ששה, אין פוחתין מהן אבל מוסיפין עליהן. מני? אי רבי ישמעאל - קשיא תוספת [=במשנה התירו להוסיף, ורבי ישמעאל אוסר], אי רבי עקיבא - קשיא [=שלפי המשנה ביו"כ] ששה, ושבעה [=לדעת רבי עקיבא]! אמר רבא: תנא דבי רבי ישמעאל היא, דתנא דבי רבי ישמעאל: ביום טוב - חמשה, ביום הכפורים - ששה, בשבת - שבעה, אין פוחתין מהן אבל מוסיפין עליהן, דברי רבי ישמעאל. קשיא דרבי ישמעאל אדרבי ישמעאל?תרי תנאי אליבא דרבי ישמעאל.  | הכי גרסינן - תנא דבי רבי ישמעאל היא. |

### מיהו התנא שבברייתא

|  |  |
| --- | --- |
| מאן תנא להא דתניא: ביום טוב מאחרין לבוא [=בבוקר לבית כנסת, בגלל שצריך לטרוח בסעודת יום טוב] וממהרין לצאת [=משום שמחת יום טוב], ביום הכפורים [=שאין צריך להכין סעודה] ממהרין לבוא ומאחרין לצאת [=כי אין סעודה לאכול], ובשבת ממהרין לבוא [=שכבר תיקנו כל צרכי הסעודה מערב שבת] וממהרין לצאת [=משום עונג שבת].לימא רבי עקיבא, דאית ליה גברא יתירא [=בקריאה ביום כפור, יותר משבת]? אפילו תימא רבי ישמעאל, דנפיש סידורא [=סדר התפילה] דיומא.  | **ביום טוב מאחרין לבא** - לבית הכנסת, שצריך לטרוח בסעודת יום טוב, כך מפורש במסכת סופרים [בפרק יח ד'].**וממהרין לצאת** - משום שמחת יום טוב.**ובשבת ממהרין לבא** - שכבר תיקנו הכל מערב שבת, ויפה למהר ביאתן לקרות שמע כוותיקין.**וממהרין לצאת** - משום עונג שבת. |

### שלשה חמשה ושבעה עולים לתורה – כנגד מי?

|  |  |
| --- | --- |
| הני שלשה חמשה ושבעה [=עולים לתורה] כנגד מי? פליגי בה רבי יצחק בר נחמני וחד דעמיה, ומנו - רבי שמעון בן פזי, ואמרי לה: רבי שמעון בן פזי וחד דעמיה, ומנו - רבי יצחק בר נחמני, ואמרי לה רבי שמואל בר נחמני. חד אמר: כנגד ברכת כהנים [=שיש בפסוק ראשון שלש מלים, וחמש בפסוק שני, ושבע בפסוק שלישי], וחד אמר: כנגד שלשה שומרי הסף, חמשה מרואי פני המלך, שבעה רואי פני המלך.  | **ברכת כהנים** - שלשה תיבות בפסוק ראשון, וחמשה בפסוק שני, ושבעה בפסוק שלישי.**חמשה מרואי פני המלך ושבעה רואי פני המלך** - שבעה הם, כדכתיב "שבעת שרי פרס ומדי", ומהם יש חמשה חשובים, כדכתיב בסוף מלכים, שלשה שומרי הסף בסוף ספר מלכים, וכנגדן תיקנו אלו מעין דבר מלכות. |
| תני רב יוסף: שלשה חמשה ושבעה: שלשה שומרי הסף, חמשה מרואי פני המלך, שבעה רואי פני המלך. אמר ליה אביי: עד האידנא מאי טעמא לא פריש לן מר? אמר ליה: לא הוה ידענא דצריכתו ליה, ומי בעיתו מינאי מילתא ולא אמרי לכו?  |  |

### ששה דיום הכפורים כנגד מי?

|  |  |
| --- | --- |
| אמר ליה יעקב מינאה לרב יהודה: הני ששה דיום הכפורים כנגד מי? אמר ליה: כנגד ששה שעמדו מימינו של עזרא וששה משמאלו, שנאמר [=נחמיה פרק ח פסוק ד]: וַיַּעֲמֹד עֶזְרָא הַסֹּפֵר עַל מִגְדַּל עֵץ אֲשֶׁר עָשׂוּ לַדָּבָר, וַיַּעֲמֹד אֶצְלוֹ מַתִּתְיָה וְשֶׁמַע וַעֲנָיָה וְאוּרִיָּה וְחִלְקִיָּה וּמַעֲשֵׂיָה עַל יְמִינוֹ, וּמִשְּׂמֹאלוֹ פְּדָיָה וּמִישָׁאֵל וּמַלְכִּיָּה וְחָשֻׁם וְחַשְׁבַּדָּנָה זְכַרְיָה מְשֻׁלָּם.הני [=שהיו משמאלו] שבעה הוו! היינו זכריה היינו משלם, ואמאי קראו משלם? דמישלם בעובדיה.  | דמישלם בעובדיה - תמים במעשיו. |

### הכל עולין למנין שבעה

|  |  |
| --- | --- |
| תנו רבנן: הכל עולין למנין שבעה, ואפילו קטן ואפילו אשה. אבל אמרו חכמים: אשה לא תקרא בתורה, מפני כבוד צבור.  |  |

### האם מפטיר עולה למנין שבעה

|  |  |
| --- | --- |
| איבעיא להו: מפטיר מהו שיעלה למנין שבעה? רב הונא ורבי ירמיה בר אבא, חד אמר: עולה, וחד אמר: אינו עולה. מאן דאמר עולה - דהא קרי!ומאן דאמר אינו עולה - כדעולא, דאמר עולא: מפני מה המפטיר בנביא צריך שיקרא בתורה תחלה? מפני כבוד תורה, וכיון דמשום כבוד תורה הוא [=ולא משום חובה] - למנינא לא סליק.  | **מפני כבוד תורה** - שלא יהא כבוד תורה וכבוד נביא שוה, וכיון דמשום כבוד תורה הוא ולא משום חובה - לאו ממנינא הוא. |
| מיתיבי: המפטיר בנביא לא יפחות מעשרים ואחד פסוקין כנגד שבעה [=עולים] שקראו בתורה [=וכל אחד קרא לפחות שלשה פסוקים]. ואם איתא [=שהמפטיר אינו עולה למנין], עשרים וארבעה [=פסוקים] הויין [=קראו יחד אתו]! כיון דמשום כבוד תורה הוא, | **כנגד שבעה שקראו בתורה** - לא פיחת כל אחד משלשה פסוקים.**ואם איתא** - דאינו עולה מן המנין - הוו להו שמונה שקראו בתורה, ועשרים וארבעה בעינן בנביא. |

## תוספות מסכת מגילה דף כג עמוד א

הני שלשה וחמשה כנגד מי - אבל מששה של יום הכפורים לא בעי עד לקמן קשיא אמאי לא בעי מד' של ראש חדש כנגד מי וכן של חולו של מועד וי"ל דקים ליה דטעמא דמוסף חשיב לטפויי חד גברא אבל לטפויי כל כך ביום טוב וביוה"כ ובשבת לא ס"ל משום כרת וסקילה אי לא משכחינן כנגד מי.

שבעה רואי פני המלך - פירש הקונטרס דאחשורוש.

וקשיא לומר שתקנו חכמים כנגד ענינו של אותו רשע!

לכך פירש ר"ת אותן הכתובים בספר ירמיה (נב) ובמלכים (ב כה) כתיב ה' ובירושלמי מפרש שהשנים שלא הוזכרו במלכים הם סופרי הדיינין.

אמר יעקב - מצעה גרסינן שאם הוה מין לא היה מזכירו יעקב דהא כתיב שם רשעים ירקב (משלי י).

חד אמר עולה וחד אמר אין עולה - פסק ר"ת דקיימא לן כמ"ד עולה ולכך אנו נוהגין בתעניות במנחה ובט"ב שהשלישי מפטיר וכן ביום הכפורים במנחה אבל בשבתות ובימים טובים וביוה"כ שחרית המפטיר לא הוי מן המנין דכיון שמותר להוסיף עליהם יכולין אנו לעשות מנהגינו אליבא דכולי עלמא דאי הוי הלכה כמ"ד אין עולה עבדינן שפיר ואפילו הוי נמי הלכה כמאן דאמר עולה מ"מ אין לחוש שהרי מותר להוסיף ואף על גב דאמרינן לקמן (דף כט:) חל להיות בואתה תצוה קורין שיתא בואתה תצוה וחד בכי תשא מכל מקום נהגו עכשיו לקרות המפטיר שהוא שמיני כל זה כדי לנהוג מנהגינו וחזן שטעה וגמר כל הסדר של שבת יחזור ויקרא השביעי וכן אם הוא יום טוב וקרא כל המנין שהוא צריך ושכח לקרות בחובת היום יחזור ספר תורה ויקרא אחר בחובת היום ואחרון שקרא קודם הוי כמאן דליתיה אבל בשבת של חנוכה או בר"ח של חנוכה אין צריך כדאיתא בילמדנו דחנוכה דהלכתא אין משגיחין בחנוכה כל עיקר וימים שיש בהן קרבן מוסף גומר קדיש קודם שיוציא ספר תורה ובימים שאין בהן קרבן מוסף אין גומר קדיש קודם ובשבת לא יקרא פחות מאחד ועשרים פסוקים לשבעה בני אדם כל חד וחד שלשה פסוקים ובמנחה ובשני ובחמישי עשרה פסוקים ואם שכח ולא קרא כל כך יחזור ויקרא.

כיון דמשום כבוד תורה הוא כנגדו נמי לא בעי - וקשיא לפי מנהגינו שאנו נוהגין בכל שבתות השנה שהמפטיר חוזר וקורא מה שקראו הראשונים ואין קורא כלל אחר כך אם כן מאי קא משני כיון דמשום כבוד התורה הוא כנגדו נמי לא בעינן אדרבה היה לו לומר כיון דאין קורא אלא מה שקראו הראשונים כנגדו לא בעינן אלא שמע מינה דבימי התנאים היה המפטיר קורא מה שלא קראו הראשונים והכי נמי משמע מדתקינו ג' פסוקים כנגדו למפטיר בנביא כנגד מה שקרא בתורה למאן דאמר עולה כדאמרינן בסמוך א"כ שמע מינה שהוא קורא מה שלא קראו הראשונים וא"כ קשה למה אין אנו נוהגין לעשות כן ונראה לפי שבימי החכמים לא היו אומרים קדיש בין אותן שקראו קודם המפטיר והמפטיר ולכך היה המפטיר מסיים אבל אחר שנסדר הש"ס ותקנו לומר קדיש בין אותם שקראו ראשונה והמפטיר כמו שתקנו לומר ברוך ה' לעולם אמן ואמן ויראו עינינו אחר השכיבנו שלא היו אומרים בימי התנאים והם תקנוהו להודיע שתפלת ערבית רשות והכי נמי תקנו לומר קדיש בין השבעה למפטיר להודיע שאינו ממנין השבעה והר"ר אליהו הנהיג את בני עירו שאפילו כשמוציאין שני ספרי תורות או שלשה נוהג מנהג זה שיקראו הראשונים הכל והמפטיר חוזר וקורא ממה שקראו הראשונים וכן הנהיג רבינו משלם וכן נוהגין עכשיו בכל צרפת ושינו את מנהג רש"י ורבותיו ור"ת והא שאין מוציאין ב' ספרי תורות בכל השבתות לקרוא בשניה וביום השבת כמו שעושין ביום טוב נראה לפי שאין בפרשה אלא שני פסוקים ואין קורין בתורה פחות מג' פסוקים ואין להתחיל בפרשה שלמעלה או לסיים בפרשה שלמטה משום דלא הוי מענינו של יום ועוד י"ל לפי שצריך להפטיר בכל שבת מענינו של יום ואי קרינן בשל שבת א"כ יהא צריך להפטיר בדסליק מיניה והיינו בשבת וא"כ יהו כל ההפטרות מענין אחד ועוד י"ל לפי שלעולם אין קורין בספר תורה שני בקרבנות אלא באותן שבאין לכפרה כדפירש לקמן פרק בני העיר (דף לא.) שקורין בהן ביום טוב ומהני לישראל כאילו הקריבום אבל קרבנות שבת אינן באין לכפרה ומש"ה אין קורין בהן.

# דף כג עמוד ב

|  |  |
| --- | --- |
| כנגדו נמי לא בעי.  | **כנגדו נמי לא בעינן** - לקבוע שלשה פסוקים בנביא כנגד אותן שקורא המפטיר בתורה. |
| מתקיף לה רבא [=על הבריתא]: והרי [=הפטרת פרשת צו:] עלותיכם ספו, דלא הויין עשרין וחד, וקרינן! שאני התם דסליק עניינא [=בפחות מעשרים ואחד פסוקים].  |  |
| והיכא דלא סליק עניינא לא [=פוחתים מ21 פסוקים]? והאמר רב שמואל בר אבא: זמנין סגיאין הוה קאימנא קמיה דרבי יוחנן, וכי הוה קרינן עשרה פסוקי אמר לן: אפסיקו! מקום שיש תורגמן שאני [=משום שיש טורח לציבור]. דתני רב תחליפא בר שמואל: לא שנו אלא במקום שאין תורגמן, אבל מקום שיש תורגמן - פוסק.  | **מקום שיש תורגמן שאני** - שיש טורח לצבור. |

### משנה: אין פורסין על שמע

|  |  |
| --- | --- |
| משנה. אין פורסין על שמע [=מנין הבא לבית הכנסת לאחר שקראו הצבור את שמע, ועומד אחד ואומר קדיש וברכו וברכה ראשונה שבקריאת שמע], ואין עוברין לפני התיבה [=חזרת הש"ץ], ואין [=הכהנים] נושאין את כפיהם, ואין קורין בתורה [=בצבור], ואין מפטירין בנביא, ואין עושין מעמד ומושב [=בהלוית המת נהגו לשבת ולהספיד ולעמוד כמה פעמים], ואין אומרים ברכת אבלים ותנחומי אבלים [=שורה לניחום אבלים לאחר הלויה], וברכת חתנים, ואין מזמנין בשם [="נברך אלהינו" לפני ברכת המזון] פחות מעשרה.ובקרקעות [=של הקדש שבאים לפדותם צריך] תשעה וכהן, ואדם [=שבאים לפדותו מיד הקדש] כיוצא בהן.  | משנה.אין פורסין על שמע - מנין הבא לבית הכנסת לאחר שקראו הצבור את שמע, עומד אחד ואומר קדיש וברכו וברכה ראשונה שבקריאת שמע, פורסין - לשון חצי הדבר.ואין עוברין לפני התיבה - שליח צבור.**ואין נושאין כפיהן** - הכהנים.אין קורין בתורה - בצבור.**אין עושין מעמד ומושב** - למת, כשנושאין את המת לקוברו היו יושבין שבע פעמים לבכות את המת, והרוצה לסופדו - יספוד, והכי תניא (בבא בתרא ק, ב): אין פוחתין משבעה מעמדות ומושבות למת, כגון: עמדו יקרים עמודו, שבו יקרים שבו.**ברכת אבלים** - מפרש בגמרא.**ותנחומי אבלים** - כשחוזרין מן הקברות עומדין ומנחמין את האבל, ואין שורה פחותה מעשרה, במסכת סנהדרין (יט, א).**ואין מזמנין על המזון בשם** - נברך אלהינו.**והקרקעות** - של הקדש, הבא לפדותן צריך עשרה, ואחד מהן כהן.**ואדם כיוצא בהן** - אם בא לפדות מיד הקדש, ובגמרא מפרש לה. |

### מקור לעשרה

|  |  |
| --- | --- |
| גמרא. מנא הני מילי [=שצריך עשרה לדברים שבקדושה]? אמר רבי חייא בר אבא אמר רבי יוחנן: דאמר קרא "ונקדשתי בתוך בני ישראל" - כל דבר שבקדושה לא יהא פחות מעשרה. מאי משמע? דתני רבי חייא: אתיא תוך תוך, כתיב הכא: "ונקדשתי בתוך בני ישראל", וכתיב התם: "הבדלו מתוך העדה", ואתיא עדה עדה, דכתיב התם: "עד מתי לעדה הרעה הזאת", מה להלן עשרה - אף כאן עשרה.  | גמרא.**עדה** - אין פחותה מעשרה, שנאמר עד מתי לעדה הרעה הזאת יצאו יהושע וכלב. |

### מדוע מעמד ומושב בעשרה

|  |  |
| --- | --- |
| [=ציטוט המשנה:] ואין עושין מעמד ומושב פחות מעשרה. כיון דבעי למימר: עמדו יקרים, עמודו! שבו יקרים, שבו! בציר מעשרה לאו אורח ארעא [=לקרוא להם "יקרים"]. | לאו אורח ארעא - להטריח שליח לכך ולקרותן יקרים, דאם כן מה הנחת למרובין? |

### מהי ברכת אבלים

|  |  |
| --- | --- |
| [=ציטוט המשנה:] ואין אומרים ברכת אבלים וברכת חתנים (וכו'), מאי ברכת אבלים? ברכת רחבה [=שנהגו לעשות סעודה ראשונה לאבל ברחבה].דאמר רבי יצחק אמר רבי יוחנן: ברכת אבלים בעשרה, ואין אבלים מן המנין. ברכת חתנים בעשרה - וחתנים מן המנין.  | אין אבלים מן המנין - שהרי הוא אומר ברכה למנחמים בפני עצמן: אחינו, בעל הגמול ישלם לכם גמולכם הטוב, ברוך אתה ה' משלם הגמול, ולאבלים בפני עצמן: אחינו בעל נחמות ינחם אתכם, ברוך אתה ה' מנחם אבלים, ואינו כוללן יחד. |

### מזמנין בעשרה

|  |  |
| --- | --- |
| [=ציטוט המשנה:] ואין מזמנין על המזון בשם פחות מעשרה (וכו'), כיון דבעי למימר: "נברך לאלהינו" - בציר מעשרה לאו אורח ארעא.  |  |

### מקור לפדיון הקדש בתשעה וכהן

|  |  |
| --- | --- |
| [=ציטוט המשנה:] והקרקעות תשעה וכהן, ואדם כיוצא בהן (וכו'), מנא הני מילי? אמר שמואל: עשרה כהנים כתובים בפרשה [=של הקדשות], חד לגופיה [=שצריך כהן], (וחד למעוטי), ואידך הוי מיעוט אחר מיעוט. ואין מיעוט אחר מיעוט אלא לרבות: תשעה ישראלים וחד כהן. ואימא חמשה כהנים וחמשה ישראלים! קשיא.  | **עשרה כהנים כתובים** - בפרשת הקדשות, שלשה בערכין ושלשה בבהמה וארבעה בקרקעות, וכיון דמשלמי בהו עשרה - בעינן עשרה גברי.**חד לגופיה** - דכהן בעינן.**ואימא חמשה כהנים וחמשה ישראלים** - כיון דטעמא משום מיעוט אחר מיעוט הוא, השלישי אינו מיעוט אחר מיעוט, וכיון דדרשת ליה שני מיעוט אחר מיעוט - איתרבי לישראל, כי הדר אתא כהן שלישי - אשמועינן דליהוי כהן ולא ישראל, וכן חמישי וכן שביעי וכן תשיעי. |

### אדם כיוצא בהן

|  |  |
| --- | --- |
| [=ציטוט המשנה:] ואדם כיוצא בהן, אדם מי קדוש? אמר רבי אבהו: באומר: "דמי עלי". דתניא: האומר "דמי עלי" - שמין אותו כעבד. ועבד איתקש לקרקעות, דכתיב: והתנחלתם אתם לבניכם אחריכם לרשת אחזה.  | **עבד איתקש לקרקעות** – שנאמר: והתנחלתם אותם לבניכם אחריכם לרשת אחוזה לעולם בהם תעבודו.  |

### משנה: הקורא בתורה לא יפחות

|  |  |
| --- | --- |
| משנה. הקורא בתורה לא יפחות משלשה פסוקים, ולא יקרא למתורגמן יותר מפסוק אחד. | משנה.**ולא יקרא למתורגמן יותר מפסוק אחד** - שלא יטעה מתורגמן (מן) המתרגם על פה. |

## תוספות מסכת מגילה דף כג עמוד ב

לא שנו אלא במקום שאין מתרגמין - ועל זה אנו סומכין שאין אנו מתרגמין הפטרות שבכל ימות השנה, וכן הפרשיות.

אין פורסין על שמע פחות מעשרה - בירושלמי מפרש שאם התחילו בעשרה ויצאו מקצתן אפ"ה גומרין, ועל היוצאים הוא אומר ועוזבי ה' יכלו (ישעיה א) וכן הלכה.

ואין פורסין על שמע - הקונטרס פירש: בני אדם שבאו בבית הכנסת אחר שהתפללו הצבור ורוצים לומר קדיש וברכו צריך עשרה

ור"ת פירש דבשבעה שלא שמעו עם שלש אחרים סגי.

וה"נ איתא במס' סופרים: רבותינו שבמערב אומרים בשבעה. ונותנים טעם לדבריהם דכתיב: בפרוע פרעות בישראל בהתנדב עם ברכו ה' (שופטים ה) דאיכא שבע תיבות

וי"א אפילו בששה משום דברכו הוי הששי

ור"ת כתב בספר הישר בחמשה משום דליכא אלא חמש תיבות עד ברכו

ונ"ל אפילו בשלשה שלא שמעו, והכי פירושו דקרא: בפרוע פרעות בישראל שלא עשו מה שמוטל עליהם לעשות אז יתנדב העם לברך ה' וליכא אלא שלש תיבות עד בהתנדב

ותלמידי רש"י פירשו משמו דאפילו בשביל אחד שלא שמע יכולים הם לפרוס על שמע ואפילו אותו ששמע כבר יכול להוציא אותן שלא שמעו כמו שאנו רואים שליח צבור שאף על פי שהתפלל כבר השמונה עשרה ברכות בלחש חוזר ומתפלל בקול רם ואף על פי שכולנו בקיאין עכשיו מ"מ י"ל דאין זה ראייה כל כך דשאני השמונה עשרה ברכות שהרי אם היה מתפלל מתחילה בקול רם שמא לא יכוונו לבם להגיע עם שליח צבור במקום קדושה ומודים ור"ת לא היה רוצה לעשות אפילו לעצמו.

ואמר ר' יצחק א"ר יוחנן ברכת אבלים בעשרה - פירש ר"י דלא מיירי בברכת המזון שהרי לא היתה ברחוב העיר כדפי' פרק קמא דכתובות (דף ח: ושם) אלא מיירי בברכות שהיו אומרים ברחוב העיר במעמדות שהיו עושין לנחם אבלים אבל בשל ברכת המזון סגי בשלשה והוא עצמו מצטרף כדפירש הטעם שם.

עשרה כהנים כו' - קשיא לי אמאי לא בעי אחד עשר דאין ב"ד שקול בכל דבר שהוא תלוי שעומד בשקול הדעת.

ואדם מי קדוש - פירש הקונטרס פ"ק דסנהדרין (דף טו.) והא אין נמכר בשוק כעבד לכן אין קדוש

וקשיא אמאי לא קאמר דמיירי בעבד כנעני שיכול אדם להקדישו דהא עבד כנעני שפיר קרוי אדם כדאמרינן פ' השולח (גיטין לח: ושם) כל חרם אשר יחרם מן האדם לא יפדה לרבות עבדו ושפחתו הכנענים

וי"ל דאי איתא דמיירי בעבד כנעני סגי בשלשה אבל בעשרה לא כדאיתא בירושלמי גזרה שמא ישמעו ויברחו

וא"ת אימא דההיא ירושלמי איירי בדינא דרבנן אבל בדינא דאורייתא צריך עשרה וא"כ הדר קושיין לדוכתיה דכי פריך אדם מי קדיש לישני דמיירי בעבד כנעני

וי"ל דפשיטא ליה דמתניתין חשיב ותני הדינין שצריך לעשות וא"כ אי איתא דאיירי בעבד הא הוה בשלשה.

ועוד נראה דסבר ליה למקשן דאי איתא דמיירי בעבד הוה ליה לפרושי בהדיא הקרקעות והעבדים תשעה וכהן כדקתני בכל מקום הקרקעות והעבדים [וע"ע תוספות סנהדרין טו. ד"ה אדם].

שמין אותו כעבד ועבד איתקש לקרקעות דכתיב והתנחלתם אותם וגו' - משמע דעבד עברי איתקש לקרקעות. והכי נמי משמע פרק קמא דקדושין (דף ז. ושם) דאשה הוה לה נכסים שיש להן אחריות מטעם דעבד איתקש לקרקע. וקשיא דהיינו דווקא עבד כנעני דעליה כתיב קרא דוהתנחלתם אבל עבד עברי לא מצינו כלל דאיתקש לקרקע ודאי ההיא דקדושין יש לדחות כדפירש' שם אבל הכא קשיא.

# דף כד עמוד א

|  |  |
| --- | --- |
| ובנביא [=מותר לקרוא למתורגמן אפילו] שלשה [=פסוקים. ולא אכפת לנו שמא יטעה המתרגם]. היו שלשתן [=שלושת הפסוקים בנביא] שלש פרשיות - קורין אחד אחד. מדלגין בנביא [=מפרשה לפרשה], ואין מדלגין בתורה. ועד כמה הוא מדלג [=בנביא]? עד כדי שלא יפסוק המתורגמן [=מלתרגם בזמן שהוא גולל את הספר למקום הדילוג, משום כבוד הציבור].  | ו**בנביא שלשה** - אם ירצה, ולא איכפת לן אם יטעה, דלא נפקא מיניה הוראה.**ואם היו שלשתן** כו' - בגמרא מפרש היכא משכחת לה רצופין.**מדלגין בנביא** - מפרשה לפרשה.**ואין מדלגין בתורה** - שהשומע את הקופץ ממקום למקום אין לבו מיושב לשמוע.ועד כמה הוא מדלג - בנביא.**שלא יפסוק התורגמן** - שלא ידלג ממקום שהוא קורא אלא כדי שיוכל לגול את הספר ולקרות במקום הדילוג קודם שיגמור התורגמן תרגום המקרא שידלג זה, משום שאין כבוד צבור לעמוד שם בשתיקה. |
| גמרא. הני שלשה פסוקין כנגד מי? אמר רב אסי: כנגד תורה נביאים וכתובים.  | גמרא. |
| [=ציטוט המשנה:] ולא יקרא למתורגמן יותר מפסוק אחד, ובנביא שלשה פסוקים, ואם היו שלשתן שלש פרשיות - קורא אחד אחד, כגון "כי כה אמר ה' חנם נמכרתם", [=והפסוק שאחריו:] "כי כה אמר ה' אלהים מצרים ירד עמי בראשנה", [=והפסוק שאחריו:] ועתה מה לי פה נאם ה'. [=אינם ממש פרשיות שונות, אלא ענינים חלוקים – ר"ן]. |  |

|  |  |
| --- | --- |
| [=ציטוט המשנה:] מדלגין בנביא ואין מדלגין בתורה, ורמינהי: קורא [=כהן גדול ביום כפור] אחרי מות ואך בעשור. והא קא מדלג! אמר אביי: לא קשיא: כאן בכדי שיפסוק התורגמן, וכאן - בכדי שלא יפסוק התורגמן. [=והדילוג של כהן גדול הוא בין פרשיות סמוכות].והא עלה קתני: מדלגין בנביא ואין מדלגין בתורה, ועד כמה הוא מדלג - עד כדי שלא יפסוק התורגמן, מכלל דבתורה כלל כלל לא! אלא אמר אביי: לא קשיא: כאן - בענין אחד, כאן - בשתי עניינות [=אסור לדלג כלל בתורה]. והתניא [=בניחותא]: מדלגין בתורה בענין אחד, ובנביא בשני עניינין. כאן וכאן בכדי שלא יפסוק התורגמן.  | קורא - כהן גדול אחרי מות ביום הכפורים, משנה היא במסכת יומא, ואך בעשור לחודש, ויש כאן דילוג, דפרשת אך בעשור לחדש השביעי בפרשת אמור אל הכהנים.כאן בכדי שלא יפסוק המתורגמן - והאי בכדי שלא יפסוק הוא, שהרי סמוכין הן.והא קתני - גרסינן, ולא גרסינן עלה.בענין אחד - ששניהן מדברין בדבר אחד, ואין כאן טירוף הדעת, הלכך, כי לא מפסיק תורגמן - מדלג, שהרי שניהן בענין יום הכפורים מדברים, ומתניתין דקתני כלל לא - בשני ענינים, כגון מפרשת נגעים לפרשת זבין.והתניא - בניחותא. |

|  |  |
| --- | --- |
| תניא אידך: אין מדלגין מנביא לנביא, ובנביא של שנים עשר - מדלג, ובלבד שלא ידלג מסוף הספר לתחילתו.  | אין מדלגין מנביא לנביא - שיש כאן טירוף יותר מדאי.מסוף הספר לתחילתו - למפרע.  |

### משנה: המפטיר בנביא

|  |  |
| --- | --- |
| משנה. המפטיר בנביא הוא פורס על שמע, והוא עובר לפני התיבה, והוא נושא את כפיו. ואם היה קטן - אביו או רבו עוברין על ידו [=בשבילו]. קטן קורא בתורה ומתרגם, אבל אינו פורס על שמע ואינו עובר לפני התיבה, ואינו נושא את כפיו. פוחח פורס את שמע ומתרגם, אבל אינו קורא בתורה, ואינו עובר לפני התיבה, ואינו נושא את כפיו. סומא פורס את שמע ומתרגם. רבי יהודה אומר: כל שלא ראה מאורות מימיו - אינו פורס על שמע.  | משנה.**המפטיר בנביא** - מי שרגיל להפטיר בנביא, תקנו חכמים שיהא פורס את שמע.הוא עובר לפני התיבה - להוציא את הצבור בקדושה שבתפלה.על ידו - בשבילו.**קטן אינו פורס על שמע** - לפי שהוא בא להוציא רבים ידי חובתן, וכיון שאינו מחויב בדבר - אינו מוציא אחרים ידי חובתן.ואינו נושא את כפיו - אם כהן הוא, שאין כבוד של צבור להיות כפופין לברכתו.**פוחח** - במסכת סופרים מפרש: כל שכרעיו נראין, ערום ויחף מתרגם: ערטילאי ופחח (ישעיה כ).**פורס את שמע** - דהא מחויב בברכה.**אבל אינו קורא בתורה** - משום כבוד תורה, וכן לפני התיבה, וכן בנשיאות כפים - גנאי הוא לצבור. |
| גמרא. מאי טעמא [=המפטיר בנביא פורס שמע וכו']? רב פפא אמר: משום כבוד, רבה בר שימי אמר: משום דאתי לאינצויי. מאי בינייהו? - איכא בינייהו דעביד בחנם.  | גמרא.**משום כבוד** - להעביר לפני התיבה, הואיל וממציא עצמו לדבר שאינו כבודו, תיקנו לו זו לכבוד.**משום אינצויי** - הדבר בא לידי מחלוקת: אני מפטיר ואתה תעבור לפני התיבה.דקא עביד בחנם - הבא לעבור לפני התיבה אינו נוטל שכר,  |
| תנן: ואם היה קטן - אביו או רבו עוברין על ידו. אי אמרת משום נצויי - קטן בר נצויי הוא? אלא מאי משום כבוד - קטן בר כבוד הוא? אלא: איכא כבוד אביו וכבוד רבו,  |  |

## תוספות מסכת מגילה דף כד עמוד א

ובנביא שלשה - ועכשיו אין אנו מקרין למתורגמן אפילו בנביא אלא פסוק אחד שלא יבא לטעות רק בתחילת ההפטרה אנו מקרין ג' למתורגמן להודיע כי כן הדין אי לא דחיישינן שיטעה.

ואם היו שלשתן של שלש פרשיות קורין אחד אחד - קשיא על מה שאנו מתרגמין ויאמר יהושע אל העם התקדשו (יהושע ג) ויש שם ג' פסוקים עד בעת ההיא ומקרין אותן למתרגם שלשתן ביחד ואף על פי שיש פרשה בסוף שני פסוקים והא שאנו מתרגמין הפטרות של פסח ועצרת טפי משאר י"ט לפי שהן מדברות בנס היום כדי לפרסם הנס וכן במתן תורה כדי לפרסם הנס.

אבל אינו פורס על שמע - ואפילו לרבי יהודה דמכשיר ליה במגילה לעיל (דף יט:) הכא מודה שלא יוציא אחרים ידי חובתן בדבר שבקדושה משום דבקטן איכא ב' דרבנן כדפרישית לעיל לרבנן דרבי יהודה אבל במגילה יש להקל לפי שטף ונשים היו בספק דלהרוג ולהשמיד לפיכך עשאו רבי יהודה כגדול.

פוחח - ערום ויחף פ"ה מתרגמינן ערטילאי ופחי וליתא דפחי הוא תרגום של ערום וכן פירש רב אלפס דפחי זהו אותו שלבוש בגדים קרועין והכי נמי משמע פרק קמא דמס' קידושין.

ואינו עובר לפני התיבה - קשה מאי איריא קטן אפילו גדול נמי אינו עובר לפני התיבה אא"כ נתמלא זקנו כדתניא סוף פ"ק דחולין (דף כד: ושם) נתמלא זקנו ראוי לעשות שליח צבור ולירד לפני התיבה אבל בענין אחר לא וי"ל דהתם מיירי בתענית צבור כדתנן בתענית (דף טז.) דאין מורידין לפני התיבה אלא זקן ורגיל (ומי שנתמלא זקנו) ומי שטפולו מרובה והא דקתני התם גבי נתמלא זקנו ראוי לעשות ש"ץ היינו להיות ש"ץ בקביעות אבל באקראי בעלמא יכול להיות משהביא ב' שערות ולא כמו שפירש רש"י שם דפירש דמיירי לתקיעת שופר ולהמנות פרנס על הצבור ולהלקות ולנדות.

ואין נושא כפיו - משמע הא אם הביא ב' שערות ישא כפיו וקשה דהא סוף פ"ק דחולין (דף כד: ושם) אמר דאין נושא את כפיו עד שיתמלא זקנו ועוד קשה דמשמע סוף פרק לולב הגזול (סוכה דף מב.) קטן היודע לישא את כפיו חולקין לו תרומה בגורן ואפילו קטן ממש וי"ל דההיא דלולב הגזול מיירי עם כהנים גדולים ללמוד ולהתחנך והא דפסלינן הכא קטן מיירי בשאין גדולים עמו וההיא דחולין דבעי מלוי זקן מיירי לישא כפיו תדיר בקביעות אבל באקראי בעלמא יכול הוא לישא כפיו אף על פי שלא נתמלא זקנו כדי לאחזוקי נפשיה בכהני (וע"ע תוס' יבמות צט: ד"ה ואלו).

מי שלא ראה מאורות לא יפרוס על שמע - קשה דהא רבי יהודה הוא דאמר פרק החובל (ב"ק דף פז. ושם) סומא פטור מכל המצות וא"כ אי איירי הכא בסומא אפילו ראה מאורות ונסתם נמי ומפרש בירושלמי דלא מיירי בסומא ממש אלא מיירי שהוא בבית אפל ועוד י"ל דמיירי שפיר בסומא והא דפטרינן התם סומא היינו מן התורה אבל מדרבנן מיהא חייב ואפילו נסתמא משנולד מ"מ חייב הוא מדרבנן שלא יהא כנכרי ולא יהא נוהג בו דת יהודי כלל דלא דמי לנשים דפטורים ממצות עשה שהזמן גרמא אפילו מאותן שאינן אלא מדרבנן שהרי בנר חנוכה ובארבע כוסות ובמקרא מגילה דלא הוו אלא מדרבנן לא מחייבי אלא לפי שהן היו באותו הנס התם היינו טעמא שאפילו נפטור אותן מכל מצות עשה שהזמן גרמא מ"מ עדיין יש להן מצות רבות אבל סומא אם נפטור אותו מכל מצות אפי' מאותן שאינן אלא מדרבנן א"כ יהא חשוב כנכרי ואף על גב דפירש' לעיל דקטן דאית תרי מדרבנן שהוא קטן ופריסת שמע דלא הוי אלא מדרבנן אין יכול להוציא אחרים גדולים דליכא אלא חד דרבנן פריסת שמע אפ"ה סומא שיש בו תרי מדרבנן יוציא שפיר האחרים דכיון שהוא גדול ובר דעת עדיף טפי מקטן [וע"ע תוס' עירובין צו. ד"ה דילמא וכו' ותוס' לעיל יט: ד"ה ור"י מכשיר].

# דף כד עמוד ב

|  |  |
| --- | --- |
| הכא נמי איכא נצויי אביו ונצויי רבו.  | דהכא אינצויי ליכא משום כבוד איכא. |

### קטן פוחח

|  |  |
| --- | --- |
| [=ציטוט המשנה:] פוחח פורס על שמע וכו'. בעא מיניה עולא בר רב מאביי: קטן פוחח מהו שיקרא בתורה? [=אולי רק גדול פוחח אסור?]אמר ליה: ותיבעי לך ערום? ערום מאי טעמא לא - משום כבוד צבור, הכא נמי - משום כבוד צבור.  | **קטן פוחח מהו שיקרא בתורה** - גדול פוחח הוא דאסור משום ולא יראה בך ערות דבר (דברים כג), אבל קטן אינו מוזהר, או דלמא לא פליג מתניתין בין קטן לגדול. |

### הסבר המחלוקת בסומא

|  |  |
| --- | --- |
| [=ציטוט המשנה:] סומא פורס על שמע וכו'. [=ומתרגם. רבי יהודה אומר: כל שלא ראה מאורות מימיו - אינו פורס על שמע].תניא, אמרו לו לרבי יהודה: הרבה צפו לדרוש במרכבה ולא ראו אותה מימיהם. ורבי יהודה: התם באבנתא דליבא תליא מילתא, והא קא מיכוין וידע. הכא - משום הנאה הוא, והא לית ליה הנאה. ורבנן: אית ליה הנאה, כרבי יוסי. דתניא, אמר רבי יוסי: כל ימי הייתי מצטער על מקרא זה: והיית ממשש בצהרים כאשר ימשש העור באפלה, וכי מה אכפת ליה לעור בין אפילה לאורה? עד שבא מעשה לידי. פעם אחת הייתי מהלך באישון לילה ואפלה, וראיתי סומא שהיה מהלך בדרך ואבוקה בידו. אמרתי לו: בני, אבוקה זו למה לך? אמר לי: כל זמן שאבוקה בידי - בני אדם רואין אותי, ומצילין אותי מן הפחתין ומן הקוצין ומן הברקנין.  | לדרוש במרכבה - דיחזקאל.פחתים - גומות. |

### משנה: כהן שיש בידיו מומין

|  |  |
| --- | --- |
| משנה. כהן שיש בידיו מומין לא ישא את כפיו. רבי יהודה אומר: אף מי שהיו ידיו צבועות סטיס לא ישא את כפיו, מפני שהעם מסתכלין בו.  | משנה.**כהן שיש בידיו מומין** - לפי שהעם מסתכלין בו, ואמרינן במסכת חגיגה (טז, א): המסתכל בכהנים בשעה שנושאין את כפיהן עיניו כהות, לפי שהשכינה שורה על ידיהן. |
| גמרא. תנא: מומין שאמרו - בפניו, ידיו ורגליו. אמר רבי יהושע בן לוי: ידיו בוהקניות [=בעלות כתמים לבנים] - לא ישא את כפיו. תניא נמי הכי: ידיו בוהקניות - לא ישא את כפיו. עקומות, עקושות - לא ישא את כפיו. אמר רב אסי: חיפני (ובשיני) +מסורת הש"ס: [ובישני]+ לא ישא את כפיו. תניא נמי הכי: אין מורידין לפני התיבה לא אנשי בית שאן, ולא אנשי בית חיפה, ולא אנשי טבעונין, מפני שקורין לאלפין עיינין ולעיינין אלפין. אמר ליה רבי חייא לרבי שמעון בר רבי: אלמלי אתה לוי פסול אתה מן הדוכן, משום דעבי קלך. אתא אמר ליה לאבוה. אמר ליה: זיל אימא ליה: כשאתה מגיע אצל וחכיתי לה', לא נמצאת מחרף ומגדף?  | גמרא.בוהקניות - לונטיי"ש +(מי שיש בו) כתמים לבנים+ בלעז.עקומות - כפופות.עקושות - לצידיהן.חיפני ובישני - כהן שהוא מאנשי חיפה ומאנשי בית שאן, מגמגמין בלשונן הן.מפני שקורין לאלפין עיינין ולעיינין אלפין - ואם היו עושין ברכת כהנים היו אומרים יאר - יער ה' פניו, ולשון קללה הוא, כי יש פנים שיתפרשו לשון כעס, כמו פני ילכו (שמות לג) את פני (ויקרא כ) ומתרגמינן ית רוגזי, ומעי"ן עושין אלפי"ן, ופוגמין תפלתן, ודאמרינן (ברכות לב, א) דבי רבי אלעזר קורין לאלפין עיינין ולעיינין אלפין - ההוא בדרשה.פניו ידיו ורגליו - הנושא את כפיו חולץ מנעליו, כדתניא (סוטה מ, א), ואם יש בו מום יסתכלו בו, ומתוך כך רואין את ידיו.דעבי קלך - ותניא בהכל שוחטין (חולין כד, ב): בשילה ובבית עולמים הלוים נפסלין בקול.אצל וחכיתי לה' - מקרא זה בספר ישעיה.לא נמצאת מחרף ומגדף - שהיה קורא לחיתי"ן היהי"ן, נראה כאומר והכיתי.  |

### זבלגן לא ישא כפיו

|  |  |
| --- | --- |
| אמר רב הונא: זבלגן לא ישא את כפיו. והא ההוא דהוה בשיבבותיה דרב הונא, והוה פריס ידיה! ההוא דש בעירו הוה. תניא נמי הכי: זבלגן לא ישא את כפיו. ואם היה דש בעירו - מותר.  | זבלגן - עיניו זולפות דמעה.לא ישא את כפיו - לפי שמסתכלין בו.דש בעירו הוה - כבר היו רגילין אנשי עירו ולא היו מסתכלין בו עוד, דש לשון מרגיל, כמו כיון דדש דש (בגיטין נו, ב). |

### סומא באחת מעיניו

|  |  |
| --- | --- |
| אמר רבי יוחנן: סומא באחת מעיניו לא ישא את כפיו. והא ההוא דהוה בשיבבותיה דרבי יוחנן, דהוה פריס ידיה?ההוא דש בעירו הוה. תניא נמי הכי: סומא באחת מעיניו לא ישא את כפיו. ואם היה דש בעירו - מותר.  |  |

### מי שידיו צבועות

|  |  |
| --- | --- |
| [=ציטוט המשנה:] רבי יהודה אומר מי שהיו ידיו צבועות לא ישא את כפיו.תנא: אם רוב אנשי העיר מלאכתן בכך - מותר.  | סטיס - קרו"ג +חריע+.  |

### משנה: האומר איני עובר לפני התיבה

|  |  |
| --- | --- |
| משנה. האומר: איני עובר לפני התיבה בצבועין - אף בלבנים לא יעבור. בסנדל איני עובר - אף יחף לא יעבור. העושה תפלתו [=תפילין של ראש] עגולה - סכנה ואין בה מצוה. נתנה על מצחו או על פס ידו - הרי זו דרך המינות. ציפן זהב ונתנה על בית אונקלי שלו - הרי זה דרך החיצונים.  | משנה.אף בלבנים לא יעבור - טעמא מפרש בגמרא.העושה תפלתו עגולה - תפילין שבראשו, עגולה כביצה וכאגוז.סכנה - שלא תכנס בראשו.ואין בה מצוה - דמרובעות בעינן.נתנה על מצחו - של ראש, ושל יד על פס ידו.הרי זו דרך המינות - שמבזין מדרש חכמים והולכין אחר המשמע, כמשמען בין עיניך ממש, ועל ידך ממש, ורבותינו דרשו במנחות (לז, ב) בגזירה שוה בין עיניך - זה קדקד, מקום שמוחו של תינוק רופס, ועל ידך - גובה היד, קיבורת בראש הזרוע, שתהא שימה כנגד הלב.על בית אונקלי - על בית יד לבושו מבחוץ.**הרי זה דרך חיצונים** - בני אדם ההולכים אחרי דעתם חוץ מדעת חכמים, דבעינן לך לאות ולא לאחרים לאות (שם /מנחות לז ב'/).ציפן זהב - נמי כתיב למען תהיה תורת ה' בפיך (שמות יג) שיהא הכל מבהמה טהורה. |
| גמרא. מאי טעמא? חיישינן שמא מינות נזרקה בו. [=שדרך הנוצרים ללבוש לבן]. | גמרא.שמא מינות נזרקה בו - כומרין תלמידי ישו הנוצרי מקפידין בכך. |

|  |  |
| --- | --- |
| [=ציטוט המשנה:] העושה תפלתו עגולה סכנה ואין בה מצוה, לימא תנינא להא דתנו רבנן: תפלין מרובעות הלכה למשה מסיני! ואמר רבא: בתפרן ובאלכסונן.אמר רב פפא: מתניתין דעבידא כי אמגוזא.  | **בתפרן ובאלכסונן** - כשהוא תופר בית מושבן צריך ליזהר שלא יקלקל ריבוען במשיכת חוט התפירה, וצריך שיהא להן אלכסון כהלכתו במרובע שתהא אצבע ברוחב ובאורך שהיא אצבע ושני חומשין באלכסון.כי אמגוזא - עגולות כאגוז, אבל עגולה כביצה וכעדשה - שפיר דמי, ולא תסייעא לברייתא ממתניתין.  |

### משנה: האומר יברכוך טובים

|  |  |
| --- | --- |
| משנה. האומר |  |

## תוספות מסכת מגילה דף כד עמוד ב

כשאתה מגיע אצל וחכיתי לה' - קשה כיון שלא היה יכול לומר חי"ת א"כ היאך הורידו רבי לפני התיבה כשגזר תענית כדאי' בהשוכר את הפועלים (ב"מ דף פה:) והא אין מורידין לא מאנשי חיפה ולא מאנשי בית שאן לפי שקוראין לאלפין עיינין ולעיינין אלפין וי"ל דכשהיה מתכוין לקרות החי"ת קורא אותה שפיר ע"י טורח אבל לא היה בקל ולפי שאמר ליה אליהו שעל ידו תמהר הגאולה לפיכך הורידו.

אם היה דש בעירו מותר - ואפילו במומין שבידו כדאמר בירושלמי בההוא כהן דהוו ידיה עקישי אתא לקמיה דרבי נפתלי אמר ליה כיון שאתה דש בעירך מותר.

סכנה ואין בה מצוה - פר"ת בשעת הסכנה יכול להסתכן בהן ולא תגין עליו המצוה ולא יעשה לו נס כמו לאלישע בעל הכנפים (שבת דף מט.).

בתפרן - כשהוא תופר בית מושבם צריך ליזהר שלא ימשוך חוט התפירה יותר מדאי ויתקלקל הריבוע ור"ת פירש דצריך שיהא התפר עצמו מרובע.

# דף כה עמוד א

|  |  |
| --- | --- |
| "יברכוך טובים" - הרי זו דרך המינות. "על קן צפור יגיעו רחמיך ועל טוב יזכר שמך", "מודים מודים" - משתקין אותו. המכנה בעריות [=שמפרש פרשת עריות שלא כפשוטה] - משתקין אותו. האומר: "ומזרעך לא תתן להעביר למלך - לא תתן לאעברא בארמיותא" - משתקין אותו בנזיפה.  | משנה.יברכוך טובים הרי זה דרך מינות - שאינו כולל רשעים בשבחו של מקום, וחכמים למדו (כריתות ו, ב) מחלבנה שריחה רע ומנאה הכתוב בין סממני הקטורת, שמצריכן הכתוב בהרצאתן להיותן באגודה אחת.על קן צפור יגיעו רחמיך - כלשון הזה: רחמיך מגיעין על קן צפור, כך חוס ורחם עלינו.ועל טוב יזכר שמך - על טובותיך נודה לך, או שאמר שני פעמים מודים כשהוא כורע - משתקין אותו, ובגמרא מפרש לה.**המכנה בעריות** - בגמרא מפרש שדורש פרשת עריות בכינוי, ואומר: לא ערוה ממש דיבר הכתוב, אלא כינה הכתוב בלשונו וקרא אותה ערוה, המגלה קלון אביו וקלון אמו ברבים, כינוי הוא, לשון היפך, שמהפך דיבורו לשבח או לגנאי, והרבה יש בלשון חכמים בספרי: אספה לי שבעים איש (במדבר יא) ואל אראה ברעתי (שם) - ברעתם היה לו לומר, אלא שכינה הכתוב, כיוצא בדבר "וימירו את כבודם בתבנית שור אוכל עשב" (תהלים קו), כבודי היה לו לומר, אלא שכינה הכתוב.האומר ומזרעך לא תתן להעביר למולך - לא תבא על הנכרית ותוליד בן לעבודה זרה.משתקין אותו בנזיפה - שעוקר הכתוב ממשמעו שהוא עבודת חוק לאמוריים להעביר בניהן לאש, ונותן כרת לבא על הנכרית, ומחייב חטאת על השוגג ומיתת בית דין על המזיד בהתראה. |

### הפגם באמירת על קן צפור יגיעו רחמיך

|  |  |
| --- | --- |
| גמרא. בשלמא מודים מודים - דמיחזי כשתי רשויות, ועל טוב יזכר שמך נמי, דמשמע: על טוב - אין, ועל רע - לא, ותנן: חייב אדם לברך על הרעה כשם שהוא מברך על הטובה. אלא, על קן צפור יגיעו רחמיך מאי טעמא? פליגי בה תרי אמוראי במערבא: רבי יוסי בר אבין ורבי יוסי בר זבידא, חד אמר: מפני שמטיל קנאה במעשה בראשית [=לומר שה' חס על העופות, אבל אינו חס על שאר בעלי חיים].וחד אמר: מפני שעושה מדותיו של הקדוש ברוך הוא רחמים, ואינן אלא גזירות.  | גמרא.כשתי רשויות - ומקבל ומודה אלוה אחר אלוה.על הרעה - ברוך דיין האמת.על הטובה - ברוך הטוב והמטיב.מטיל קנאה - לומר: על העופות חס, ועל הבהמות וחיות אינו חס.ואינן אלא גזירת מלך - להטיל עלינו עולו, להודיע שאנחנו עבדיו ושומרי מצותיו. |
| ההוא דנחית קמיה דרבה, אמר: אתה חסת על קן צפור אתה חוס ורחם עלינו, (אתה חסת על אותו ואת בנו אתה חוס ורחם עלינו). אמר רבה: כמה ידע האי מרבנן לרצויי למריה! אמר ליה אביי: והא משתקין אותו תנן! ורבה לחדודי לאביי הוא דבעא.  |  |

### הוספת שבחים לקב"ה

|  |  |
| --- | --- |
| ההוא דנחית קמיה דרבי חנינא, אמר: האל הגדול הגבור והנורא האדיר והחזק והאמיץ. אמר ליה: סיימתינהו לשבחיה דמרך? השתא הני תלתא, אי לאו דכתבינהו משה באורייתא ואתו כנסת הגדולה ותקנינהו, אנן לא אמרינן להו, ואת אמרת כולי האי? משל לאדם שהיו לו אלף אלפי אלפים דינרי זהב, והיו מקלסין אותו (באלף) דינרי כסף. לא גנאי הוא לו?  | **דכתבינהו משה בתורה** - האל הגדול הגבור והנורא אשר לא ישא פנים (דברים י).**אנשי כנסת הגדולה** - בספר עזרא (נחמיה ט) ועתה אלהינו האל הגדול הגבור והנורא שומר הברית והחסד. |
| אמר רבי חנינא: הכל בידי שמים. חוץ מיראת שמים, שנאמר ועתה ישראל מה ה' אלהיך שאל מעמך כי אם ליראה. מכלל דיראה מילתא זוטרתי היא? אין, לגבי משה רבינו מילתא זוטרתי היא, משל לאדם שמבקשין הימנו כלי גדול ויש לו - דומה עליו ככלי קטן, קטן ואין לו - דומה עליו ככלי גדול.  | **חוץ מיראת שמים** - אותה מסורה בידי אדם, שיהא הוא עצמו מכין לבו לכך, אף על גב שהיכולת בידו להכין לבבנו אליו, דכתיב: הנה כחומר ביד היוצר כן אתם בידי בית ישראל (ירמיהו יח), ואומר: והסירותי את לב האבן מבשרכם (יחזקאל לו). |

### האומר שמע שמע

|  |  |
| --- | --- |
| אמר רבי זירא: האומר שמע שמע כאומר מודים מודים דמי.  |  |
| מיתיבי: הקורא את שמע וכופלה - הרי זה מגונה. מגונה הוא דהוי, שתוקי לא משתקינן ליה! לא קשיא: הא - דאמר מילתא מילתא ותני לה, הא - דאמר פסוקא פסוקא ותני לה.  | אמר מילתא ותני לה - כל תיבה אומר ושונה - אין כאן משמעות שתי רשויות, אלא מגונה וסכל הוא. |
| אמר ליה רב פפא לרבא: ודלמא מעיקרא לא כיון דעתיה והשתא כיון דעתיה? אמר ליה: חברותא כלפי שמיא? אי לא מכוין דעתיה - מחינא ליה בארזפתא דנפחא עד דמכוין דעתיה.  | חברותא כלפי שמיא - וכי כמנהג חבירו נוהג בהקדוש ברוך הוא לדבר לפניו שלא במתכוין, וחוזר ומראה לו בכופלו שלא כיון בראשונה?מרזפתא - מרטי"ל בלעז +מקבת, פטיש גדול+ ותשם את המקבת מתרגמינן: מרזפתא (שופטים ד). |

### המכנה בעריות

|  |  |
| --- | --- |
| [=ציטוט המשנה:] המכנה בעריות משתקין אותו, תנא רב יוסף: קלון אביו וקלון אמו.  | **תני רב יוסף** - לפרושי מכנה דמתניתין, כדמתרגם ערות אביך וערות אמך - קלנא דאבוך וקלנא דאמך, ולא תגלה שום דבר קלון שבהן. |

### האומר ומזרעך לא תתן

|  |  |
| --- | --- |
| [=ציטוט המשנה:] האומר ומזרעך לא תתן להעביר וכו', תנא דבי רבי ישמעאל: [=שאותו אדם אומר] בישראל הבא על הכותית והוליד ממנה בן לעבודה זרה הכתוב מדבר.  | **תנא דבי רבי ישמעאל** - לפרש מתניתין בישראל הבא על הכותית הכתוב מדבר. |

### משנה: מעשה ראובן נקרא ולא מתרגם

|  |  |
| --- | --- |
| משנה. מעשה ראובן נקרא ולא מתרגם, מעשה תמר נקרא ומתרגם, מעשה עגל הראשון נקרא ומתרגם, והשני נקרא ולא מתרגם. ברכת כהנים, מעשה דוד ואמנון - נקראין ולא מתרגמין. אין מפטירין במרכבה, ורבי יהודה מתיר. רבי אליעזר אומר: אין מפטירין בהודע את ירושלים.  | משנה.מעשה ראובן - וישכב את בלהה פילגש אביו (בראשית לה).נקרא - בבית הכנסת.ולא מתרגם - חיישינן לגנותו.מעשה תמר - ויהודה.ומעשה עגל הראשון - כל פרשת העגל עד ואשליכהו באש (שמות לב), ומה שחזר אהרן וספר המעשה הוא קרוי מעשה עגל השני, הוא שכתוב בו ויצא העגל הזה, ולא יתרגם, פן יטעו עמי הארץ ויאמרו ממש היה בו שיצא מאליו, אבל המקרא אין מבינין.הודע את ירושלם - את תועבותיה, פרשה היא ביחזקאל. |

|  |  |
| --- | --- |
| גמרא. תנו רבנן: יש נקרין ומתרגמין, ויש נקרין ולא מתרגמין, ויש לא נקרין ולא מתרגמין. אלו נקרין ומתרגמין: בל"ת עק"ן נשפ"ה סימן. מעשה בראשית נקרא ומתרגם. פשיטא! מהו דתימא: אתו לשיולי מה למעלה מה למטה, | גמרא.ויש לא נקרין ולא מתרגמין - מפרש בסיפא: מעשה דוד ואמנון לא נקרין בהפטרה.מעשה בראשית כו' - ואמרינן במסכת חגיגה (יא, ב) המסתכל בארבעה דברים ראוי לו כאילו לא בא לעולם, והתם מפרש טעמא: אין רצונו של מלך שיזכירו שמו על אשפה כו'. |

## תוספות מסכת מגילה דף כה עמוד א

יברכוך טובים - פי' שמוציא את הפושעים מן הכלל אי נמי משום דמחזי כשתי רשויות כלומר אלהים טובים.

מפני שעושה מדותיו של הקדוש ברוך הוא רחמים והן אינם אלא גזירות - ק' להר"ר אלחנן על מה שיסד הקליר בקדושת' שאנו אומרים ביום ב' של פסח צדקו אותו ואת בנו לא תשחטו ביום אחד דמשמע שר"ל שהקב"ה חס על אותו ואת בנו והוא אינו אלא גזירה.

הכל בידי שמים חוץ מיראת שמים - קשה דהא בפרק אלו נערות (כתובות דף ל. ושם) אמרינן הכל בידי שמים חוץ מצנים ופחים ונראה דהכא מיירי בתולדות האדם אם יהיה חכם או טפש עני או עשיר גבור או חלש דהכל נגזר עליו חוץ מן היראה כדכתיב אל יתהלל עשיר בעשרו והגבור בגבורתו כי אם בזאת יתהלל המתהלל השכל וידוע אותי (ירמיה ט) והתם מיירי במאורעות האדם העתידות לבא אליו אחר שנולד שגם הם בידי שמים חוץ מצנים ופחים פירוש הקור והחום ולא קשה מהא דכתיב לפני קרתו מי יעמוד (תהלים קמז) דה"פ אם ישלחנה בפעם אחת כדכתיב בראש הפסוק משליך קרחו כפתים וגם לא קשה מהא דכתיב ואין נסתר מחמתו (שם יט) דההיא בעוברי דרכים הוא דקאמר אבל כל זמן שהוא בביתו ודאי יכול הוא לינצל ממנו.

אין מפטירין במרכבה ורבי יהודה מתיר - וקיימא לן כר' יהודה.

# דף כה עמוד ב

|  |  |
| --- | --- |
| ומה לפנים ומה לאחור, קמשמע לן. מעשה לוט ושתי בנותיו נקרא ומתרגם. פשיטא! מהו דתימא: ניחוש לכבודו דאברהם, קמשמע לן. מעשה תמר ויהודה נקרא ומתרגם, פשיטא! מהו דתימא: ליחוש לכבודו דיהודה, קמשמע לן: שבחיה הוא דאודי. מעשה עגל הראשון נקרא ומתרגם, פשיטא! מהו דתימא: ליחוש לכבודן של ישראל. קמשמע לן: כל שכן דניחא להו דהויא להו כפרה. קללות וברכות נקרין ומתרגמין, פשיטא! מהו דתימא: ניחוש דלמא פייגא דעתייהו דצבורא, קמשמע לן. אזהרות ועונשין נקרין ומתרגמין, פשיטא! מהו דתימא: ניחוש דלמא אתו למעבד מיראה, קמשמע לן. מעשה אמנון ותמר נקרא ומתרגם, [מעשה אבשלום נקרא ומתרגם], פשיטא! מהו דתימא: ליחוש ליקריה דדוד, קמשמע לן. מעשה פילגש בגבעה נקרא ומתרגם, פשיטא! מהו דתימא: ליחוש לכבודו דבנימין, קמשמע לן. הודע את ירושלים את תועבותיה, נקרא ומתרגם, פשיטא! לאפוקי מדרבי אליעזר. דתניא: מעשה באדם אחד שהיה קורא למעלה מרבי אליעזר הודע את ירושלים את תועבותיה, אמר לו: עד שאתה בודק בתועבות ירושלים - צא ובדוק בתועבות אמך. בדקו אחריו ומצאו בו שמץ פסול. ואלו נקרין ולא מתרגמין. (רעבד"ן סימן): מעשה ראובן נקרא ולא מתרגם. ומעשה ברבי חנינא בן גמליאל שהלך לכבול, והיה קורא חזן הכנסת ויהי בשכן ישראל, ואמר לו למתורגמן: (הפסק) אל תתרגם אלא אחרון, ושיבחוהו חכמים. מעשה עגל השני נקרא ולא מתרגם. איזה מעשה עגל השני? - מן +שמות ל"ב+ ויאמר משה עד וירא משה. תניא, רבי שמעון בן אלעזר אומר: לעולם יהא אדם זהיר בתשובותיו. שמתוך תשובה שהשיבו אהרן למשה פקרו המערערים, שנאמר ואשלכהו באש ויצא העגל הזה. ברכת כהנים נקרין ולא מתרגמין, מאי טעמא? משום דכתיב ישא. מעשה דוד ואמנון לא נקרין ולא מתרגמין, - והא אמרת מעשה אמנון ותמר נקרא ומתרגם! - לא קשיא: הא - דכתיב אמנון בן דוד, הא - דכתיב אמנון סתמא. תנו רבנן: כל המקראות הכתובין בתורה לגנאי קורין אותן לשבח, כגון ישגלנה - ישכבנה, בעפולים - בטחורים, חריונים - דביונים, לאכל את חוריהם ולשתות את מימי שיניהם - לאכול את צואתם ולשתות את מימי רגליהם, למחראות - למוצאות. רבי יהושע בן קרחה אומר: למחראות - כשמן, מפני שהוא גנאי לעבודה זרה. אמר רב נחמן: כל ליצנותא אסירא בר מליצנותא דעבודה זרה דשריא, דכתיב כרע בל קרס נבו, וכתיב קרסו כרעו יחדיו לא יכלו מלט משא וגו'. רבי ינאי אמר מהכא: לעגלות בית און יגורו שכן שמרון כי אבל עליו עמו וכמריו עליו יגילו על כבודו כי גלה ממנו, אל תקרי כבודו אלא כבידו. אמר רב הונא בר מנוח משמיה דרב אחא בריה דרב איקא: שרי ליה לבר ישראל למימר ליה לעובד כוכבים שקליה לעבודה זרה ואנחיה בשין תיו שלו. אמר רב אשי: האי מאן דסנאי שומעניה שרי ליה לבזוייה בגימ"ל ושי"ן. האי מאן דשפיר שומעניה - שרי לשבוחיה, ומאן דשבחיה - ינוחו לו ברכות על ראשו. הדרן עלך הקורא את המגילה עומד.  | קא משמע לן שבחו הוא - שבח הוא ליהודה הקרייה.דאודי - שהודה מחטאו.מאהבה - של ברכות.ומיראה - של קללות, ואין לבן לשמים.פייגי דעתייהו - יחלוש דעתן כשישמעו שיהו נענשין, ויאמרו: טוב ליהנות מן העולם הזה בכל רצוננו, הואיל וסופנו ליענש.אל תתרגם אלא אחרון - ויהיו בני יעקב שנים עשר והפסוק הזה נפסק בהפסק פרשה, לכך קורהו אחרון כאילו הוא פסוק לעצמו.מן ויאמר משה אל אהרן - מה עשה לך העם הזה.פקרו המינין - העיזו פניהם, לומר יש ממש בעבודה זרה.משום ישא - שלא יאמרו: הקדוש ברוך הוא נושא להן פנים, ואינן יודעין שכדאי הן ישראל לשאת להן פנים, כדאמרינן בברכות (כ, ב): לא כדאי הם ישראל לשאת להן פנים אני אמרתי ואכלת ושבעת וברכת (דברים ח) והן מחמירין על עצמן עד כזית עד כביצה.ישגלנה - לשון משכב, כדכתיב והשגל יושבת אצלו (נחמיה ב), ויש מפרשים: כלבתא.בעפולים - לשון מפורש הוא לגנאי יותר מטחורים, ושניהן בנקב בית הריעי.חריונים - חרי לשון ריעי.דביונים - הזב מן היונים, שלא לפרש שהיו ישראל אוכלין גלליהן בשומרון.את חוריהם - ריעי היוצא דרך הנקב.מימי שיניהם - שינים יש לכרכשתא, וצואה לחה ורכה קרויה מימי שיניהן.למחראות - גבי עבודה זרה כתיב בספר מלכים, כי חור לשון מוצא ריעי הוא.לעגלות בית און - לקול השמועה הבאה על עגלי בית און יגורו שכיניהם שבשומרון, כי אבל עליו על העגל.וכמריו (אשר) עליו יגילו - אשר היו רגילין לשמוח עליו, עתה יתאבלו על כבודו כי גלה ממנו.אלא כבידו - כובד משאו של ריעי תהיה בו, וכובד עגבותיו, ודומה לו בספר ישעיה (כרעו קרסו) +מסורת הש"ס: [קרסו כרעו]+ יחדיו לא יכלו מלט משא וגו' - הוא משא של ריעי, ורבותי מפרשין וכמריו עליו יגילו - ממש, לשון שמחה שהיקל משאוי שלהן, אבל אין לפרש כן, שהעגל כולו גלה כאחד שנטלו סנחריב.שי"ן ותי"ו - לשון וחשופי שת ערות מצרים (ישעיה כ).דסני שומעניה - שיוצאות עליו שמועות רעות ושנואות, שהוא נואף.בגימ"ל ושי"ן - בר גירתא - זונה, שמה סרייא - שם מוסרח, כך הוא בתשובות הגאונים, מותר לבזות גם את אמו שילדתו, ורבותי מפרשים: גיופא שייטא שטייא.הדרן עלך הקורא את המגילה עומד. |

...

## תוספות מסכת מגילה דף כה עמוד ב

מה לפנים מה לאחור - פי' מה בסוף גבולי העולם למזרח ולמערב אי נמי מה היה קודם ששת ימי בראשית ומה יהיה אחר שיכלה העולם.

מעשה של עגל השני נקרא ולא מתרגם - פירש רש"י שלא יאמרו ממשות היה בו מדקאמר אהרן ויצא העגל הזה וקשה דהא בירושלמי פליגי אמוראי ואיכא מאן דאמר מן ויאמר עד לשמצה בקמיהם (היה) מעשה עגל השני והיינו סיפיה דקרא דוירא משה ולפרש"י לא היה לו לומר אלא עד תחלת הפסוק לכן נראה כדמפרש בירושלמי דהטעם הוי לפי שאין דומה גנאי של יחיד ביחיד או של צבור בצבור לגנאי של יחיד בצבור ומשום כבודו של אהרן לא רצו לתרגם.

בני העיר הואיל והעם מתפללין בו בתעניות ובמעמדות - לא גרס ובמעמדות שהרי גבי מעמדות לא מצינו רחוב אלא לבית הכנסת היו הולכין כדתניא בפ' בתרא דתענית (דף כו.).